qundao/data-zh-poetry huggingface dataset:
黄仁卿見過留之而無酒因要宋衡携酒以至得以款語已又酌仁卿携行之茶成四十字
作者：韓淲
朝代：宋

雨重烏臼樹，風微萱草花。
重携萬安酒，再瀹建州茶。
邂逅年何晚，情親日自加。
兩君真玉立，而我愧無瑕。
黄仲明同看池上菊一酌因出溪橋久之
作者：韓淲
朝代：宋

飲菊明山日，行林挾岸風。
近霜雖落木，得雨自成叢。
小醉情懷外，微吟步武中。
幽閑有如我，邂逅復心同。
黄仲明所藏鞏詩小卷次上饒韵
作者：韓淲
朝代：宋

天壤無能著此翁，空令千古想其風。
摩挲詩字尤堪憶，愁切水心名志中。
黄壺隠挽詩
作者：韓淲
朝代：宋

國朝人物盛江西，歐晏曾王世所知。
賸喜年來說壺隠，還看身後紀豐碑。
路遥莫致生芻奠，心折聊成薤露詞。
高蹈如斯天必假，彬彬子舍見孫枝。
黄子功云入吳曬書因以詒之
作者：韓淲
朝代：宋

吾人聚集地，常刺俗子眼。
過豈彼之是，亦乃此之簡。
君行往西湖，曬書理碑版。
必入鵷鷺羣，百事當一莞。
所抱才志高，天衢復何赧。
勿謂舍瑟希，異乎三子撰。
清風炫崇桃，遽爾疎酒盞。
其與物爲春，至道嫌擇揀。
黄子功示近詩一卷因思昔年湖上同林德久訪銛朴翁之適石城明月鴈聲中劉武子詩也子功詩有和武子句
作者：韓淲
朝代：宋

西湖南畔訪詩僧，小艇浮遊酒屢傾。
猶是三人同眷眷，豈知一別各營營。
有懷舊約空如夢，忽見新編復暢情。
依約小山酬唱處，石城明月鴈聲清。
黄子耕監丞挽詩
作者：韓淲
朝代：宋

籍籍夷陵郭白雲，紫陽猶足重斯文。
當年臭味傳天壤，絕代聲華隔世氛。
邂逅月邊蘭槳駐，從容日下竹符分。
傷哉逝矣空遺藁，雙井風高信不羣。
黄巡檢攝官八房場聞西巖有龍湫光怪
作者：韓淲
朝代：宋

秋好西巖勝，閒身惜未遊。
桂花香亂石，楓葉暗長流。
蠟屐輸君適，錦囊牽我愁。
定知風雨夕，龍電震深湫。
黄帳幹琴一張云澄心堂舊物也因以次韵·其一
作者：韓淲
朝代：宋

江南書院初圖霸，乃斲清琴爾許精。
却憶焦桐裁爨下，要知徽外是真情。
黄帳幹琴一張云澄心堂舊物也因以次韵·其三
作者：韓淲
朝代：宋

草衣塔院聽鳴絃，妙悟分明恰似禪。
愧我初非子期耳，但知聲和醉吟邊。
黄帳幹琴一張云澄心堂舊物也因以次韵·其二
作者：韓淲
朝代：宋

當年五柳先生手，白日無絃撫此琴。
中散飛鴻有天眼，廣陵一曲亦何心。
黄都幹挽詩
作者：韓淲
朝代：宋

歎息凋零舊，江城北客稀。
宦塗誰衮衮，里社獨依依。
曾決文闈勝，纔從將幕歸。
清霜吹夾路，老涕亦須揮。
黄靖州子孫江西漕試
作者：韓淲
朝代：宋

淬礪酬先志，家傳合奏功。
子孫當決勝，詞賦况同風。
南浦聯名處，西江一戰中。
鄉閭飛榜到，丹桂滿芳叢。
黄靖州挽詩
作者：韓淲
朝代：宋

兩把州符身已老，壯年崛起計偕時。
藏書漫與詩千首，種秫閒尋酒一巵。
北客到今真可數，南人視彼尚何知。
鶴山父子成丘隴，泪灑谿風讀壙碑。
齋居湖寺晚對南屏疎鐘茂林霧氣蓊然
作者：韓淲
朝代：宋

南山起寒霧，雨氣蓊林木。
但覺白漫漫，不見山下屋。
須臾逼昏黑，疎鐘度幽谷。
寺冷西湖秋，齋房媚幽獨。
龍井
作者：韓淲
朝代：宋

龍井寒深碧水流，辯才詩已在山丘。
蕭蕭石上風篁嶺，曾遇蘇仙秦少游。
龜峰
作者：韓淲
朝代：宋

繫船散策到龜峰，人意從容景不窮。
點檢形容多變態，縱觀面勢更穹崇。
並邊幽草叢叢碧，絕頂殘楓樹樹紅。
山翠著人寒更早，嵐光明滅鳥聲中。
一志
作者：韓琦
朝代：宋

一志事邊徼，難甘景物催。
流年花易落，久戍雁頻回。
細葉未成幄，飛蚊還聚雷。
顛毛從自變，肯使壯心摧。
七夕
作者：韓琦
朝代：宋

星潢今夕度仙輈，人世爭爲乞巧樓。
萬室瞻迎皆欲得，一生孤拙未嘗求。
緱山月白遺新曲，漢殿窗明識舊偷。
若道營橋真浪說，如何飛鵲盡髠頭。
七夕同末伏會眾春園
作者：韓琦
朝代：宋

七夕今同末伏辰，方塘陶暑集珍羣。
嬌鸎萬囀風前曲，秀嶺千層水上雲。
幽鷺倚蒲真入畫，香荷擎酒不須熏。
天孫莫衒機頭巧，倒載歸來豈羨君。
七夕會關亭觀蓮
作者：韓琦
朝代：宋

陶暑娛賓次水西，滿塘蓮艷馥軒墀。
荷坳似學繖翻去，房曲如將盞倒垂。
肯把風流欺儉幕，且憑歌調擬吳姬。
從來拙宦老難巧，任過靈光醉不知。
三月五日會浮醴亭
作者：韓琦
朝代：宋

曲水春閑遂宴嬉，何須元巳始爲宜。
且看真洞杯盤出，豈顧塵寰節序移。
曳尾靈龜來可羨，乘槎仙客去難追。
一觴一詠無絃管，恰似蘭亭列坐時。
三月十八日上水關
作者：韓琦
朝代：宋

河曲春遊得舊傳，使君從俗上蘭船。
低篷密罩香羅綺，小艇交颺細管絃。
有獻滿盤烘芍藥，競豪臨水落鞦韆。
歸來夾岸民觀甚，望遠應疑李郭仙。
三月十八日會望春亭
作者：韓琦
朝代：宋

此日傾城樂御河，作河生日語應訛。
波涵祛服千花亂，風壯歡聲萬曲和。
元巳嬉遊非俗尚，十洲光景得春多。
衰翁欲盡都人興，醉弁歸同夕照俄。
上元罷燈
作者：韓琦
朝代：宋

燈夕何蕭索，朝家恤殣災。
民心無奈鬰，春意有誰開。
明月舒雲懶，遊人怯漏回。
堪嗤愚太守，獨欲上熙臺。
上元遇雨席上
作者：韓琦
朝代：宋

此夕濃陰送雨來，冥然天意可輕猜。
欲催嘉卉乘時發，似抑妖蓮作僞開。
强沸金絲終斷續，半濡羅綺尚徘徊。
待前一任游人散，且聽新聲盡醉疊。
上巳
作者：韓琦
朝代：宋

遠道今逢祓禊辰，雨餘風物一番新。
等閑臨水還思舊，取次看花使當春。
絮雪暖迷西苑路，車雷晴起曲江塵。
臺英正約尋芳會，誰是山陰作序人。
上巳前與同舍出郊過金明池
作者：韓琦
朝代：宋

天波新綠染成春，波面輕風起細鱗。
隔岸鳥聲低弄曲，出牆花艷遠含嚬。
柳經傷別還多緒，鷗爲忘機不避人。
三月偷遊仙署友，肯思迢遞走征輪。
上巳北塘席上
作者：韓琦
朝代：宋

修禊春塘上，誰知物趣深。
萬花開喜色，眾樂出和心。
雨意隨人住，杯情逐勝斟。
從茲窮塞地，佳節似山陰。
上巳屬疾
作者：韓琦
朝代：宋

去年修禊小龍池，醉席高吟盛一時。
今日正逢春駘蕩，此身翻苦病支離。
浮觴勝會人胥樂，閉閣衰悰自不知。
御水有期猶半月，雨餘風景願遲遲。
上巳晚遊九曲池
作者：韓琦
朝代：宋

九曲池邊第一開，艤舟同賞盡高才。
彎流自得黄河勢，怪石應從紫閣來。
塵外恍迷仙境界，竹間深有古亭臺。
徘徊復至豐碑下，花萼吁嗟作盜灰。
上巳會城北新磑
作者：韓琦
朝代：宋

誰言智者不兼仁，請看新渠激磑輪。
本爲酒材寬物力，更饒春月樂鄉民。
陰晴天色將寒食，狂醉人心即蠟賓。
父老他年傳故事，可忘修禊起茲辰。
上巳會興慶池二首·其一
作者：韓琦
朝代：宋

元巳開樽處，垂蘿碧洞前。
綺羅明浩渺，臺榭插漪漣。
曲水來如篆，輕橈去若仙。
春寒芳意晚，未見柳飛綿。
上巳會興慶池二首·其二
作者：韓琦
朝代：宋

興慶池頭三月三，柳如拖綬草如衫。
禊觴臨水筵相屬，文鷁凌波尾競銜。
花雨亂飛紅撲蔌，峯螺遥聳碧嶄巖。
芳辰況任游人樂，不必低將席帽攙。
上巳會許公亭二首·其一
作者：韓琦
朝代：宋

三月三來御水涯，古亭春色綠相遮。
牡丹已認冠叢葉，郁李真疑綬引花。
侍妓寢歌成雅席，惡風吹酒入微沙。
土囊終夕從飄怒，不障清歡祓禊家。
上巳會許公亭二首·其二
作者：韓琦
朝代：宋

元巳乘閑到許亭，勝遊差遠幾開扃。
尋春自失花顔素，愛客偏回柳眼青。
曲水事遥存燕喜，甘棠人去想儀形。
禊筵莫愬杯行數，歸轡迎風酒易醒。
上巳柳溪席上次韻答機宜張吉甫判官勸飲
作者：韓琦
朝代：宋

天意如何未應人，蛟龍猶得戢乖鱗。
民間望極經時雨，寒上寒深幾日春。
麥脚埋塵難自展，柳眉低水只乾勻。
西溪不在浮觴樂，且慰羣心祓禊辰。
上巳西溪同日清明
作者：韓琦
朝代：宋

拍堤春水展輕紗，元巳清明景共嘉。
人樂一時看開禊，飲隨節日發桐花。
紅芳雨過粧新拂，綠柳含風带盡斜。
欲繼永和書盛事，愧無神筆走龍蛇。
上巳視愜山新堤
作者：韓琦
朝代：宋

元巳西津禊飲中，筑防因視愜山雄。
調夫雖擾三農業，禦水猶希一簣功。
曲突慮微方絕患，開門輕敵是招戎。
岸邊觀者應相笑，遭賊徒彎過後弓。
丙午上巳瓊林苑賜筵
作者：韓琦
朝代：宋

春光濃簇寶津樓，樓下新波漲鴨頭。
嘉節難逢真上巳，賜筵榮入小瀛洲。
仙園雨過花遺靨，御陌風長絮走球。
禊飲不須辭巨白，清明來日尚歸休。
中元病起
作者：韓琦
朝代：宋

中元時俗類秋嘗，病起躬行力未强。
摖米乍炊知早熟，盂蘭方倒喜初凉。
風摧豹脚蚊休拍，露逼雞毛菜已長。
皮骨僅存心尚壯，猶思荷葉當蕉觴。
中和節後園
作者：韓琦
朝代：宋

半銷殘雪在庭柯，寂寞園林試强過。
正病寒威連月困，不知春色一朝多。
小桃樓角香心動，百舌枝頭語意和。
促理新聲加釀酒，只憂韶景去如梭。
中書東廳十詠·假山
作者：韓琦
朝代：宋

危峰疊疊起丸泥，莫愛幽奇是假爲。
黄閣何功宜自劾，去尋真隱老衰疲。
中書東廳十詠·四季
作者：韓琦
朝代：宋

牡丹殊絕委春風，露菊蕭踈怨晚叢。
何似此花榮艷足，四時長放淺深紅。
中書東廳十詠·夜合
作者：韓琦
朝代：宋

合昏枝老拂簷牙，紅白開成蘸暈花。
最是清香合蠲忿，累旬風送入窗紗。
中書東廳十詠·山芋
作者：韓琦
朝代：宋

隨竹縈回翠蔓延，土藷名異出前編。
會須霜晚餐珠實，可挹浮后作地仙。
中書東廳十詠·牡丹
作者：韓琦
朝代：宋

當欄新植盡珍叢，異格同妍出化工。
何物眾人驚絕艷，一枝花坼瑞雲紅。
中書東廳十詠·盆池
作者：韓琦
朝代：宋

圓沼泓登璧彩浮，萍新殊未覆游鯈。
纖鱗不用時驚沒，香餌雖投是直鈎。
中書東廳十詠·綠篠
作者：韓琦
朝代：宋

莫輕叢篠綠陰微，迸笋方抽嫩玉枝。
結實他年臻瑞物，最宜栽向鳳凰池。
中書東廳十詠·芎藭
作者：韓琦
朝代：宋

蘼蕪嘉種列羣芳，禦濕前推藥品良。
時摘嫩草烹賜茗，更從雲脚發清香。
中書東廳十詠·迎春
作者：韓琦
朝代：宋

覆欄纖弱綠條長，带雪衝寒拆嫩黄。
迎得春來非自足，百花千卉任芬芳。
中書東廳十詠·馴鵲
作者：韓琦
朝代：宋

靈鵲雙雙日自馴，徘徊軒檻若相親。
主人素解忘榮辱，何用喃喃送喜頻。
中秋不見月
作者：韓琦
朝代：宋

中秋宜月不教晴，人倚危樓意未平。
任是他時圓更好，爭如今夜畧分明。
中秋對月送姚闢教授南歸
作者：韓琦
朝代：宋

去歲中秋安帥并，今歲中秋病守相。
并筵極口詈浮雲，終久蟾光被遮障。
相臺此夜天如水，露壓凉風秋氣王。
有客軒然襟義高，直自睢陽來一訪。
相與僚賢共茲賞，坐看玉輪從海上。
皓色疑專白帝權，晴舒萬宇俱澄曠。
斜漢昭回列緯繁，收縮精神烏敢放。
有如大臣得時用，上化恢宣賢業暢。
千官戢伏任施設，默默壞陶從巧匠。
金波漸轉落金樽，酒色映空寒動蕩。
一宵清景換塵寰，自得詩人難擬狀。
時揮大白目嬋娟，意入杳冥搜絕唱。
勿嗤幽圃陋吾邦，吾樂不知崑與閬。
人生聚散固難必，明年此會知何向。
相逢對月復開懷，詩筆鬭豪杯鬭量。
不然千里起相思，百尺樓高同一望。
中秋席上
作者：韓琦
朝代：宋

去年西洛過中秋，正怯清光刺病眸。
此夜北都逢好月，喜延嘉客上高樓。
真居自與風塵絕，雅句須窮造化搜。
但引流霞歌白雪，豈殊身在廣寒遊。
中秋月
作者：韓琦
朝代：宋

清商纔過半，皓魄最宜圓。
自是秋光好，非緣人意偏。
一宵歌吹地，萬里雪霜天。
忍見西樓下，佳期又隔年。
中秋月二首·其一
作者：韓琦
朝代：宋

自古中秋月，風騷昨意難。
幾人亭醉筆，終夕凭危欄。
海際掀鯨目，雲端擢露盤。
一年相別恨，併與此時看。
中秋月二首·其二
作者：韓琦
朝代：宋

月滿中秋夜，人人惜最明。
悲歡徒自感，圓缺本無情。
天外有相憶，世間多江平。
嫦娥難借問，寂寞趁西傾。
中秋筵散雨餘見月色
作者：韓琦
朝代：宋

正苦中秋暝雨侵，忽驚凉月綻雲深。
壺光未透冰涵玉，鑑影微昏蘚上金。
彩筆怨吟幾絕望，巨觥酣戰欲重尋。
孀娥似慰人心鬰，時放蟾輝漏薄陰。
中秋遇雨
作者：韓琦
朝代：宋

待月中秋一肆筵，雨輕雲晦似無緣。
何須寒影摇杯面，且命高歌醉目前。
莫向此宵空悵望，定應明夜亦嬋娟。
憑欄可奈時人意，不愛清光只重圓。
中秋陰未見月
作者：韓琦
朝代：宋

雲惱中秋湊月昏，失明疑值老蟾吞。
枉刪踈柳延孤影，肯晃芳樽滌醉魂。
好射重陰開六幕，任均餘照及千門。
便從到曉漫天黑，不禁詩家萬駟奔。
中秋飲散始微見月
作者：韓琦
朝代：宋

待月中秋欲共歡，不堪陰晦阻羣觀。
賓歸已徹青油幕，雲綻聊窺白玉盤。
就榻酒狂平未歇，據鞍吟苦得應難。
孀娥此夕潛何甚，專要人將別眼看。
久旱喜雨
作者：韓琦
朝代：宋

旱災誠久歷三時，祠禱雖虔似不知。
一夕雲雷施利澤，萬家溝壑復生期。
禾苗立後收多早，天意回來此未遲。
恩被無垠才數刻，盡思人力欲何爲。
乙卯北第同賞芍藥
作者：韓琦
朝代：宋

維揚嘉種發清和，灼灼吾園盛孰過。
紅玉鬭成樓突兀，白雲爭簇髻巍峩。
仙容世必推茅嶺，醉豔人誰敵苧蘿。
不是栽培功未至，年年何苦轉枝多。
乙卯寒食祀墳
作者：韓琦
朝代：宋

鄉守三逢禁火天，每驅旌纛掃松阡。
衰殘豈足酬恩遇，光寵徒知及祖先。
望極西山饒勝氣，樂舒東戶革荒年。
何時歸處墳廬下，不假蘇秦負郭田。
乙卯巳會醴亭
作者：韓琦
朝代：宋

熙熙春色水溶溶，修禊臨流景倍濃。
物外風光占崑閬，洞中神變走魚龍。
飄花任逐紅塵去，浮醴時看紫府供。
欲學永和當日序，媿無奇筆紹前蹤。
乙卯晝錦堂同賞牡丹
作者：韓琦
朝代：宋

從來三月賞芳妍，開晚今逢首夏天。
料得東君私此老，且留西子久當筵。
柳絲偷學傷春緒，榆莢爭飛買笑錢。
我是至和親植者，雨中相見似潸然。
乙巳郊禮慶成五言二十韻
作者：韓琦
朝代：宋

堯曆方歸聖，虞琴始就聲。
不先惟帝饗，孰見事天明。
穀旦諏陽復，鴻儀備吉行。
宸襟正祗謹，陰孽忽孳萌。
淫雨頻興陣，寒花幾墜瓊。
多言摇改卜，上意益專精。
宗社敷冥祐，穹蒼答至誠。
斗收連日晦，併與祀時晴。
待曉披閶闔，凝旒下紫清。
真廷陳潔饌，親廟展嘉牲。
愛旭輝黄道，非煙護綵城。
旌旗停藻衛，鐃吹起嚴更。
冕服祛繁飾，壇壝即自成。
晶熒奠琮璧，和雅薦英莖。
繼志還虛次，尊神戒側迎。
千齡俄受胙，萬乘已旋衡。
嶢闕層霄迥，通衢眾目傾。
疏刑空犴獄，霈澤浹寰瀛。
統業恢長治，生靈入太平。
因知却徽號，傳蹟固難名。
乙巳重九
作者：韓琦
朝代：宋

苦厭繁機少適懷，欣逢重九啟賓罍。
招賢敢並翹材館，樂事難追戲馬臺。
蘚布亂錢乘雨出，雁排新陣拂雲來。
何年得遇樽前菊，此日花隨月令開。
乙未寒食西溪
作者：韓琦
朝代：宋

三月鞦韆節，西郊菡萏洲。
塞寒春尚淺，俗樂政同優。
賞愜杯忘算，歌妍餌失鈎。
黄昏垂柳岸，人意共遲留。
九日水閣
作者：韓琦
朝代：宋

池館隳摧古榭荒，此延嘉客會重陽。
雖漸老圃秋容淡，且看寒花晚節香。
酒味已醇新過熱，蟹黄先實不須霜。
年來飲興衰難强，漫有高吟力尚狂。
九日賞菊未開席上次韻答崔象之寺丞
作者：韓琦
朝代：宋

誰知九日接賓觴，未放寒花折露房。
早是生來悲晚節，那堪開不在重陽。
滿頭且應良辰插，一夜寧衰淺意香。
守待金鈴披絕艷，共君搴蕊醉餘芳。
九月四日會安正堂
作者：韓琦
朝代：宋

秋光濃拂使君家，尚去重陽五日賒。
且育好詩成素飲，更先諸客對黄花。
池萍漬雨錢錢密，塞雁書空字字斜。
但縱高吟開醉膽，莫驚摇落動悲嗟。
仁宗皇帝揭辭三首·其一
作者：韓琦
朝代：宋

道久民胥化，幾先慮極深。
勤邦循禹度，傳聖得堯心。
生德齊天地，仁聲振古今。
三山神藥在，滄海信空沉。
仁宗皇帝揭辭三首·其三
作者：韓琦
朝代：宋

聖治方無事，仙遊遽不還。
心休黄屋外，鄉還白雲間。
笳鼓悽寒月，旌旗卷暮關。
孤臣期得殉，黄鳥願重刪。
仁宗皇帝揭辭三首·其二
作者：韓琦
朝代：宋

薄葬定隣邊，民安即舊廛。
大非空六馬，深不錮三泉。
忍逐宮車出，翻隨玉輅旋。
西都無限竹，淚色似湘川。
代書寄大資政春卿侍郎
作者：韓琦
朝代：宋

霄躔將欲正三台，促召深思輔翼才。
只聽燮調光玉鉉，若爲封駮滯銀臺。
殿帷延納君恩厚，經席敷陳聖慮開。
命相幾時符眾望，遞中看錄白麻來。
代郡園見答
作者：韓琦
朝代：宋

晝錦輕拋又幾年，縱逢春色亦依然。
爭知臺榭笙歌外，盡是猿驚鶴怨天。
仲春釋奠
作者：韓琦
朝代：宋

明祀嚴先甲，喜辰歷上丁。
采芹因舊館，釋菜協前經。
俎豆由斯學，粢盛信匪馨。
欲知時祭重，百世仰儀刑。
仲秋之八日覩雲臺觀沖觀大師北軒羣花盛開
作者：韓琦
朝代：宋

春早凡花百種榮，秋芳能得幾多名。
仙家八月靈葩發，不與尋常俗艷爭。
休逸臺
作者：韓琦
朝代：宋

牙城之北好大圃，中有廢臺名抱螺。
基圓有道盤屈上，故以螺目義匪佗。
當時興者擇地審，氣象爽塏形勢多。
今如孤冢但荆棘，不知隳壞年幾何。
背城人迹既罕到，往往滿歲無一過。
我來侵圃治兵庫，得披榛莽登巍峩。
襟懷豁若出塵外，四視天末窮纖羅。
滿城風物聚掌上，紅芳綠樹明交柯。
太行之下不可數，萬峯起落如翻波。
北來州域盡平地，孰若舊鄴襟山河。
此爲遊覽最佳處，遂施畚筑完陂陀。
臺頭結宇尚簡樸，臺面甃甓嚴鎸磨。
魏宮冰井久湮沒，鐵梁有四淪耕禾。
精剛之質不少動，俚俗傳詫鄰妖訛。
云有神物常默護，守令千百無敢拖。
我憐古物輦而至，爲臺之柱植四阿。
州人聞至極驚異，就臺觀者肩相摩。
榜以休逸豈獨尚，與眾共樂乘春和。
主人間復命賓酌，樽前隨分絃且歌。
病來飲興直衰淺，獻酬勉强顔須酡。
退嘗內省爾何德，爾求自逸人譏訶。
反思吾本任忠義，日不作僞心無頗。
君恩至厚假鄉守，正宜休此祛餘疴。
尫孱報國未能奮，慨然倚檻空長哦。
使回戲成
作者：韓琦
朝代：宋

專對慙非出使才，拭圭申好歛旌回。
禮煩偏苦元正拜，戶大猶輕永壽杯。
欹枕頓無歸夢擾，據鞍潛覺旅懷開。
明朝便是侵星去，不怕東風拂面來。
來鳦
作者：韓琦
朝代：宋

來鳦趨社期，翩若天外至。
徘徊大厦間，汲汲營巢意。
中心有所託，自謂得其地。
銜泥兩吻瘡，旦暮不少憩。
主人愛高堂，病爾如疣贅。
爾巢屢膚寸，長梃輒摧墜。
胡爲不識嫌，又續前功棄。
何處無蓬茅，自足爲生計。
不爾卵而覆，其禍愈非細。
予既傷爾愚，竊復探爾志。
孜孜不忍去，欲動主人義。
萬一憐其勤，庶獲息我類。
臣棟既不撓，出處安且貴。
其能無報乎，唯守信無貳。
年年應候來，馴狎如兒稚。
雙雙軒戶前，爲君作嘉致。
不學君家客，去就惟勢利。
微羽一知歸，至死不他詣。
依前韻再答
作者：韓琦
朝代：宋

不與皇家致太平，康寧時節便遺榮。
寰中自樂喬彭壽，海內空流邴魏聲。
一品坐來恩固重，萬鍾拋去祿何輕。
朝廷欲繼姬周盛，會向磻谿問老成。
依韻和機宜陳薦請游城北池館二首·其一
作者：韓琦
朝代：宋

只恨無才濟阻饑，北塘因爾失春期。
民心方喜稻禾熟，秋色不關臺榭隳。
一派芰連輸水鳥，幾船烟雨卧風旗。
佳辰賴有詩人覺，較得紅芳又變衰。
依韻和機宜陳薦請游城北池館二首·其二
作者：韓琦
朝代：宋

去歲饑流待撫循，日憂疲瘵苦傷神。
細民溝壑方援手，別館鸎花任送春。
舉目山河生壯氣，經時臺榭極芳塵。
秋來幸有豐年兆，還作偷安樂事人。
假竇侍郎安車元日祀墳
作者：韓琦
朝代：宋

小車聊假便衰殘，上冢都忘涉路難。
坐卧俏能伸手足，堅完誠可避風寒。
搴帷自不希前躅，憑軾時還遂一觀。
暫得容身終未穩，退歸乘此始爲安。
僕射王公挽辭三首·其一
作者：韓琦
朝代：宋

早冠廉良選，尋專翰墨盟。
上知唯直道，人愛是純誠。
樞極權無撓，台衡論必平。
嗚呼今已矣，天不爲蒼生。
僕射王公挽辭三首·其三
作者：韓琦
朝代：宋

相府陪高議，於時適共榮。
開懷敘疇昔，協力冀登平。
幾日違言笑，何期隔死生。
寢門長慟後，追愴不勝情。
僕射王公挽辭三首·其二
作者：韓琦
朝代：宋

公昔魁多士，予時託後塵。
交因荷心照，義實過天倫。
進始欣連茹，官終愧積薪。
牙絃茲遂絕，不見賞音人。
元城埽行河
作者：韓琦
朝代：宋

怒河秋漲俯都城，縱嚙長堤豈易平。
氣悍若從天上落，勢高難使地中行。
筑垣居水雖危事，沈馬回波是至誠。
故道幾時循禹迹，免教常歲害民生。
元夕
作者：韓琦
朝代：宋

萬家燈火徹重闉，通夕熙然本順民。
誰道升平無可狀，請觀豐稔及茲辰。
月隨遊騎何曾動，蓮嫁春風不是真。
半病使君心未伏，欲驅歌吹逐香塵。
元宵席上
作者：韓琦
朝代：宋

燈燭森森萬象羅，徹宵車馬罷誰何。
追人好月嬋娟滿，带雪輕寒料峭多。
佳節俯從河沴寢，羣心俄逐詔音和。
乘春自欲開民鬰，不爲樽前笑與歌。
元日祀墳
作者：韓琦
朝代：宋

寤寐先塋敢暫忘，元正親得奉肴觴。
病襟不覺支離困，山勢頻瞻蜿蜒長。
盡日風埃天黯淡，一冬田隴雪微茫。
人思三白今無望，只覬春膏浹萬方。
元日祀墳道中
作者：韓琦
朝代：宋

新元先隴遂伸虔，荒歲嗟逢眾食艱。
比戶生涯皆墨突，幾家林木似牛山。
三陽已泰春來懶，六幕雖昏雪尚慳。
道殣寖多無力救，據鞍衰叟只慚顔。
元日祀墳馬上
作者：韓琦
朝代：宋

三朝徧喜得晴和，歲美民康此驗多。
天運主生方啟戶，土膏乘暖已騰波。
雪憑空闊高低在，風引韶妍次第過。
霽靄正開先隴近，太行晡景上嵯峨。
元日雪
作者：韓琦
朝代：宋

人正開統發新陽，盈尺稀逢雪載滂。
不必宮聲符善歲，却應和氣得嘉祥。
同雲幾刻藏春色，利澤經時洽眾芳。
遥想九天排曉仗，六花吹入萬年觴。
先君寫真得永叔爲之贊而君謨書其側崔公孺國博以詩稱美次韻答之
作者：韓琦
朝代：宋

遷筆褒揚逸少書，孤風拂拂起襟裾。
孝心知覩英靈在，世系元承福慶餘。
永向浄居同相好，任從深谷改丘墟。
君詩意主稱人善，義節軒然到古初。
八月十九日賞菊
作者：韓琦
朝代：宋

春英無不惜開遲，秋菊常懷素景悲。
慣負晚霜甘索寞，忽逢先閏促離披。
欲移庭檻嫌傷早，擬泛賓罍未入時。
自是寒花當守分，一違佳節速人嗤。
八月十四日留監牧張竚職方賞月
作者：韓琦
朝代：宋

待月清商欲半前，欣留嘉客啟踈筵。
採蕭方釋三秋詠，應曆從虧一莢圓。
密訝雲藏臺面柳，靜看珠出水中天。
銀蟾影裏金樽倒，樂過陶琴不上絃。
六月六日雨後過嶽廟遊從封寺觀稼席上
作者：韓琦
朝代：宋

暑雨頻經信宿休，近郊方出釋潛憂。
雖妨麥始二停穫，且見苗知一半收。
神嶽怖民藏電雹，老松憑寺偃蛟虬。
佳遊況遇從豐讖，好飾千倉待有秋。
再代答
作者：韓琦
朝代：宋

買臣素賤猶鄉守，莊舄雖榮尚越吟。
已葺吾園似仙府，莫教歸信苦沈沈。
再出行田
作者：韓琦
朝代：宋

豐歲觀農穫，先疇路不遐。
子多宜晚穀，生柪就新麻。
蕎麥方成齪，蔓菁未入椏。
鄉民愚自詫，太守是吾家。
再和
作者：韓琦
朝代：宋

臺前風景無時良，臺上之樂殊未荒。
開筵真侶在蓬島，練句美玉生崑岡。
銅壺報刻緩星箭，金釵送酒排花行。
鈴齋長寂得吏隱，便是道家虛白堂。
再和
作者：韓琦
朝代：宋

銅雀臺邊事少州，名郎來守喜安休。
吾民正遂歌襦樂，我里甘忘衣錦游。
詩筆入神春益健，宴杯窮賞夜方收。
鳳池時復思豪奪，爭奈鄉人欲借留。
再戲郡園
作者：韓琦
朝代：宋

一辭康樂困喧囂，花笑鶯啼似借嘲。
日望君恩容病質，得歸應自解譊譊。
再答
作者：韓琦
朝代：宋

一從西北困邊塵，瀛館仙游更莫親。
只慣彎弧揮太白，幾曾橫槊賦青春。
晴郊按獵長侵暮，夜橐飛郵不待晨。
多羨某棠閴無訟，時將佳句惱粗人。
再答
作者：韓琦
朝代：宋

久拋儒掖禦戎疆，每憶青氈只自傷。
馬上文章終是俗，胸中戈甲亦非祥。
哇聲誤入離韶耳，藻衮輕投被毳鄉。
賴得高賢時借譽，不然幽迹轉無光。
再答
作者：韓琦
朝代：宋

拙者奔馳智者藏，細論朝體豈無傷。
蒼生困敝誰更化，賢弼優游自考祥。
四海唐虞終我事，三川風月且吾鄉。
軍中不識陽春贈，幾按青萍駭夜光。
再答二闋·其一
作者：韓琦
朝代：宋

從來交分擬金蘭，一紀前同陟道山。
君畜高才終未偶，我居榮路獨何顔。
鄴臺將卜全身退，洛宅先輸任意閑。
感舊倚樓空自歎，不如飛翼倦知還。
再答二闋·其二
作者：韓琦
朝代：宋

退謀休洛勇難攀，性得清虛不在山。
十畝足居應慕白，一瓢猶樂直師顔。
誰論世路風波惡，漸見仙家日月閑。
我亦安陽蝸舍就，羨君殊欲幅由還。
再葺雙磑
作者：韓琦
朝代：宋

昔嗟官麴歲勞民，嘗引新渠激磑輪。
若念經營存愛利，肯從隳朽貴因循。
軒楹遇葺知還舊，花木欣來似見春。
已作州人游觀地，即期同俗樂芳辰。
再謝真定李密學惠牡丹
作者：韓琦
朝代：宋

牡丹京洛豔，惠我見新鄰。
一與樽前賞，重生塞上春。
衰榮存主意，深淺盡天真。
却似登蘭室，清香暗襲人。
再賦
作者：韓琦
朝代：宋

蒙山崦裏藏禪宮，朝蒼暮翠嵐光濃。
枯松老柏競醜怪，危巒峻嶺相彌縫。
劔峽路岐唯少棧，榆關氣象全無烽。
恩深報淺來未得，暫留金節開塵容。
再賦
作者：韓琦
朝代：宋

門徑縈紆洞府間，了無塵外累幽閑。
長楊十丈亂風雨，流水數枝鳴珮環。
入戶好峰誰可畫，礙人新竹不容刪。
池亭面面圓荷滿，薄暮飛香送客還。
再賦一闋
作者：韓琦
朝代：宋

檻外風光觸處奇，嶺頭金像對巍巍。
主人偏戀南犍樂，只恐瓜時示肯歸。
再賦柳枝詞二闋·其一
作者：韓琦
朝代：宋

曲江風暖曉陰斜，翠色相宜拂鈿車。
自有春眠慵未起，日高人困又飛花。
再賦柳枝詞二闋·其二
作者：韓琦
朝代：宋

葉葉新長約黛蛾，絲絲輕軟任風梭。
啼鶯便學歌喉囀，知是春來舞意多。
再題休逸堂
作者：韓琦
朝代：宋

冰井梁摧幾百秋，昔移爲柱立臺頭。
層基面壘盤蝸殼，倒影侵池側蜃樓。
拂檻落霞凌綺席，入簷初月誤瓊鈎。
芳林已合陰成茂，不見西山涌萬邱。
再題康樂園
作者：韓琦
朝代：宋

名園初闢至和中，思與康時眾樂同。
一紀豐光雖易老，萬家春色且無窮。
歸來敢衒吾鄉勝，到此須知舊鄴雄。
病守縱疲猶强葺，欲隨民適醉東風。
再題康樂園
作者：韓琦
朝代：宋

舊拓名園壯鄴中，本思行樂興民同。
閭閻已慣春遊盛，花木誰矜半植功。
愛客笙歌雖不定，稱時風月且無窮。
三來縱賞人休訝，白髮蒼顔坐醉翁。
再題晝錦堂
作者：韓琦
朝代：宋

爲郡偏榮晝錦歸，再容鄉任古來稀。
邸人只駭新章貴，仙表誰瞻舊鶴飛。
浹境士民增慰悅，一軒風物起光輝。
鑱詩又志君恩厚，鼎鑊捐身報亦微。
再題狎鷗亭
作者：韓琦
朝代：宋

危亭初起俯清潯，只得當軒幾醉吟。
一日鄉園傷驟別，四年宮闕動歸心。
簷前好竹今成篠，波下修鱗舊種針。
鷗識再來尤不懼，向人馴狎似家禽。
再題觀魚軒
作者：韓琦
朝代：宋

重到觀魚面北軒，正當游泳晚凉天。
未歸陶令慚何甚，目識莊生樂亦然。
幾認琴聲泉漱玉，數驚鈎影月沉弦。
徐撐畫舫樽前看，必信吾曹是水仙。
冬至前一日雪
作者：韓琦
朝代：宋

地下陽將復，人間氣已和。
羣陰明數極，六出見花多。
賀稱新年曲，歡侔故郢歌。
同雲留紀吉，柔荔借萌科。
起認灰飛管，堆凝素出波。
朝盈振鷺集，隙隘白駒過。
樹密輕黏萼，天圓細撼羅。
潔非容物污，碎不在風搓。
農畝經年瑞，詩家萬古魔。
平明開慶會，綠蟻薦紅螺。
冬至祀墳
作者：韓琦
朝代：宋

至日郊原擁節旄，先塋躬得奉特醪。
霜威壓野寒方重，山色凌虛氣自高。
衣錦不來夸富貴，報親惟切念劬勞。
連村父老歡相迓，因勸勤耕候土膏。
凉榭池上二闋·其一
作者：韓琦
朝代：宋

游鱗驚觸綠荷香，水馬成羣股脚長。
逐浪相追留篆跡，偃波垂露滿芳塘。
凉榭池上二闋·其二
作者：韓琦
朝代：宋

病襟思適繞東塘，水荇初花吐嫩黄。
行困老樗陰下坐，兒童爭喜拾紅娘。
出山口
作者：韓琦
朝代：宋

待曉出山口，溟濛雨乍晴。
始知經盡險，終得坦然平。
草樹開春意，川原豁眼明。
吏民當自信，竹馬不須迎。
初伏柳溪
作者：韓琦
朝代：宋

萬柳籠溪借碧漣，滌煩高會喜僚賢。
人間酷暑病庚伏，世外清風有洞天。
一枕易醒西嶠雨，滿筵思醉北池蓮。
棠陰訟閴邊烽靜，誰信榆關作地仙。
初伏避暑
作者：韓琦
朝代：宋

四序推遷理亦常，其間天意或難詳。
將令炎暑收殘虐，何使清商預伏藏。
幾日西風來拂袵，昔時中冀盛飛觴。
無辭剩引南燕酌，鹽疊冰峰合坐凉。
初冬小園寓目
作者：韓琦
朝代：宋

獨樹翹寒色，閑雲淡落暉。
新霜黄橘重，久雨翠梧稀。
暝雀鳴還啄，高鳥定更飛。
敝貂猶故在，卒歲免無衣。
初冬祀墳二首·其一
作者：韓琦
朝代：宋

曉乘輕凜上平岡，西欵親塋一舍强。
带靄遠峰時隱見，半霜殘葉雜青黄。
來牟渴雨空成隴，賓雁衝雲自著行。
此日初冬嚴祀事，只增悽惕不夸鄉。
初冬祀墳二首·其二
作者：韓琦
朝代：宋

西享先墳已致誠，却嚴軒從指東塋。
鴻驚去旆參差起，馬避柔桑詰曲行。
農寓兵來閑即教，牛無休日旱猶耕。
病翁寡術蘇疲瘵，徒勸民心厚所生。
初拜先墳
作者：韓琦
朝代：宋

未交符竹展先墳，肅肅秋天雨半昏。
榮入松楸雖動色，感深閨闑復傷魂。
山川望遠平如日，父老歡迎識舊恩。
白晝錦衣人已駭，更留旄節宿郊村。
初會晝錦堂
作者：韓琦
朝代：宋

重向高堂舉宴杯，四年牽强北門回。
故園風物都如舊，多病襟懷遂一開。
白髮耻夸金絡騎，綠陰欣滿鐵梁臺。
因思前彥榮歸者，未有三曾晝錦來。
初會榮歸堂
作者：韓琦
朝代：宋

當年嘗欲志榮歸，因建虛堂面北池。
樽俎落成方自我，園林爲主已輸誰。
重來故里前恩在，難報深仁舊老知。
須俟安車時訪此，踐言人始信吾詩。
初會醉白堂
作者：韓琦
朝代：宋

因建新堂慕昔賢，本期歸老此安然。
輕陰竹滿窗間月，倒影蓮開水下天。
自向酒中知有德，更於琴外曉無絃。
霓裳百指非吾事，只學醺酣石上眠。
初登休逸臺
作者：韓琦
朝代：宋

休逸臺高復憑欄，依然風月喜生顔。
城頭仰視親栽柳，天外微分舊見山。
草色且無歸後怨，禽飛同到倦時還。
欲知恩許三來幸，錦爛輕裘白晝閑。
初發長安遇雨
作者：韓琦
朝代：宋

九龍朝發起程初，甘澤滂然灑路衢。
敢倦征途泥沒踝，且觀嘉穀秀垂珠。
高原直瀉波頭惡，弊繖平穿陣勢粗。
繡嶺任遥須趁宿，蓮花湯下洗塵軀。
初秋塘上
作者：韓琦
朝代：宋

池塘凉意早，秋色動邊關。
酷暑不終暴，清風來自閑。
畏螳蟬屢起，辭幕燕將還。
盡日當軒卧，看雲歸故山。
初赴早朝
作者：韓琦
朝代：宋

踈星掛闕角，落月含輕雲。
兀兀馬上身，叱叱馬前人。
瘦骨酸秋霜，病瞳昏陌塵。
自顧爾空空，胡以裨吾君。
初雨
作者：韓琦
朝代：宋

乍覺塵香動，風前細若繅。
無聲猶似雪，得潤已如膏。
美利存南畝，餘滋付小桃。
誰知青皡德，意不爲嬉遨。
別潭
作者：韓琦
朝代：宋

一潭嘉景四時新，不得經年作主人。
蓮芰風前忘九夏，綺羅香裏醉三春。
勤勞疆場誠無避，粧點蓬瀛惜未真。
多少勝遊休結戀，報君須自立涓塵。
別鎮陽監倉陳薦祕丞
作者：韓琦
朝代：宋

一紀帥三垂，待士敢不至。
推誠以求應，百不得一二。
彥升其應者，所應由道義。
幕中六七年，始卒無少異。
嚴霜摧萬木，老柏彌蒼翠。
烈火熾三日，良玉自溫粹。
奉親不可留，含笑就委吏。
須代處洺邑，潔羞勤以遂。
我病來相臺，去客無所覬。
彥升兩見過，顧舊不顧利。
言別之遠官，駑櫪飼騏驥。
蹄齧慎勿較，所困非吾類。
自古賢者爲，爭免不肖忌。
坐待天衢亭，萬里觀騰轡。
刪柏
作者：韓琦
朝代：宋

翠柏枝繁鬰未伸，我來刪理務躬親。
孤根得地雖經歲，逸勢參天不在人。
先易工夫知取捨，後凋顔色長精神。
環材自入他年用，莫厭因時翦擇頻。
北園秋雨
作者：韓琦
朝代：宋

輕雨來秋晚，郊園對客樽。
暫和春氣味，將冷雪胚渾。
聲入關榆苦，陰纏塞嶺昏。
黄花應自笑，摇落獨承恩。
北塘探春
作者：韓琦
朝代：宋

大鈞將首化，微物亦先知。
草木色皆得，禽魚意自怡。
和風無不到，餘凜欲何爲。
會與斯民樂，熙臺興未遲。
北塘春雨
作者：韓琦
朝代：宋

葉葉輕雲帳薄羅，坐看膏澤灑庭柯。
風前芳杏紅香減，煙外垂楊綠意多。
聲落簷牙飛短瀑，點勻池面起圓波。
晴來西北凭欄望，拂黛遥峯濯萬螺。
北塘避暑
作者：韓琦
朝代：宋

盡室林塘滌暑煩，曠然如不在塵寰。
誰人敢議清風價，無樂能過白日閒。
水鳥得魚長自足，嶺雲含雨只空還。
酒闌何物醒魂夢，萬柄蓮香一枕山。
北塘重九
作者：韓琦
朝代：宋

堪嗤唐彥鄙連疆，不信重陽草木霜。
樽裏有花荷萬葉，三年酣賞好風光。
北嶽
作者：韓琦
朝代：宋

四海尊方嶽，常推朔鎮雄。
陽爲中夏勝，陰與北胡窮。
孕秀賢豪出，宣靈造化通。
斗乘天位正，乾發帝基隆。
盛畜嚴凝氣，橫障廣莫風。
舉頭瞻峻極，危坐壓崆峒。
殖物資坤德，栖真固坎宮。
星躔函畢昴，祀典軼王公。
俗仰良材富，年隨喜澤豐。
左肱揮渤澥，右股跨獯戎。
地險祠庭革，時平戍壘空。
嵐光朝撲黛，寶色夜舒虹。
有藥皆奇種，無花不異叢。
層巔健雕鶚，怪穴老羆熊。
肆覲儀雖闊，斯民望未充。
何時清大漠，封牒紀宸功。
北樓望春
作者：韓琦
朝代：宋

良疇芳圃汩飛埃，生意顒顒望震雷。
北嶺有雲空自繞，幾時爲雨出山來。
北第再賞芍藥
作者：韓琦
朝代：宋

廣陵花發信惟夭，已剪還開客重邀。
滿引莫辭金鑿落，盛觀何止玉逍遥。
嬌紅鬧密輕多葉，醉粉欹斜奈軟條。
且縱高吟賞真豔，侍姝羞匿不須招。
北第同賞牡丹
作者：韓琦
朝代：宋

正是花王穀雨天，此携尊酒一憑軒。
陽臺幾日徒驚夢，息國經年又不言。
但得留連詞客醉，算難回避蜜蜂喧。
自從標錦輸先手，羞見妖紅作狀元。
北第同賞芍藥
作者：韓琦
朝代：宋

芍藥名高致亦難，此觀妖艷滿彫欄。
酒酣誰欲張珠網，金鈿偏宜間寶冠。
露裛更深雲髻重，蝶樓長苦玉樓寒。
鄭詩已取相酬贈，不見諸經載牡丹。
北第會陳龍圖
作者：韓琦
朝代：宋

重喜延松奉宴遊，只期軒從少遲留。
花移上闕看爭發，酒熟宜城可旋篘。
正好一杯同撥悶，信應千古足銷愁。
人生不是無交舊，難得相知到白頭。
北第洛花新開
作者：韓琦
朝代：宋

移得花王自洛川，格高須許擅春權。
管絃圍簇生來貴，天地工夫到此全。
絕艷好將金作屋，清香宜引玉飛錢。
一聲舊幕行雲曲，醉斝爭揮不論船。
即席再賦
作者：韓琦
朝代：宋

蕪音逢節佐賓罍，屬和當筵盡雅才。
銅鉢一聲詩已就，金鈴千朵菊爭開。
月明正有抽毫樂，夜永何妨秉燭回。
無酒可嗤彭澤令，東籬空望白衣來。
又一闋
作者：韓琦
朝代：宋

花下延賓啟宴杯，回頭香雪即成堆。
主人自挈宜城釀，不爲青旗趁爾來。
又寄二闋·其一
作者：韓琦
朝代：宋

月榭風亭勝雅名，主公閑適愈多情。
芳樽屢酌瀛洲上，誰聽霓裳散序聲。
又寄二闋·其二
作者：韓琦
朝代：宋

到處園亭列畫屏，四時如只在仙扃。
歸來便是無爲樂，不必重箋道德經。
又次韻和續成絕句
作者：韓琦
朝代：宋

醉卧嵩雲得句豪，豈知平地有風濤。
應嗤病驥鹽車重，終日長鳴只告勞。
又次韻和題休逸臺
作者：韓琦
朝代：宋

昔年衣繡臨吾鄉，後圃力變池亭荒。
井梁生澁卧耕壤，螺榭岌嶪營高岡。
易爲隅柱極增觀，下視眾嶺森成行。
錦鱗遂落閑者釣，誰喧歌酒臺東堂。
又次韻答
作者：韓琦
朝代：宋

故人憐舊政，褒惜一何深。
營葺推勤治，優閑稱道心。
池臺資勝事，風月入高吟。
酒戶雖難角，詩盟已屢尋。
詞豪甘自屈，氣銳敢輕侵。
奇變雲霞爛，冥搜海嶽陰。
暄和生嶰律，淡泊寄陶琴。
但媿衰聾耳，安能別大音。
又次韻答夜宴陳橋驛
作者：韓琦
朝代：宋

客郵聊得接交親，夜席開談彼此真。
薄酒不辭知易別，征車從解喜難申。
請看隨分樽罍事，可是留心富貴人。
早晚共成林下約，釣潭風月有竿綸。
又次韻答陳橋話別
作者：韓琦
朝代：宋

欲知連日柅征車，傾蓋唯憂後會賒。
被顧高情非白眼，論空真理黜黄牙。
還家粗喜松成徑，懷印誰驚綬引花。
卧治必難逃吏責，羨君奇志托青霞。
叔平學士知青州
作者：韓琦
朝代：宋

厭直圖書府，思爲海岱州。
郡符分竹使，親膳潔蘭羞。
文石輸忠密，仙山進職優。
過家門納駟，卜地隴眠牛。
暮霰凌羈玉，朝暾豔戟油。
恩寬敷漢札，政善洽齊謳。
水際春芳盛，尊中客醞浮。
物饒三服麗，居樂五民游。
松鬣低容宴，峯螺翠入樓。
行聞西掖召，真賞莫淹留。
句
作者：韓琦
朝代：宋

殷勤洗灌加培植，莫遣狂枝亂出牆。
種竹。
召赴天章閣觀新刻仁宗御詩
作者：韓琦
朝代：宋

天閣當年拂霧宣，紫皇端扆侍羣仙。
親揮龍鳳軒騰字，命繼咸韶雅正篇。
勸酌屢行均聖寵，賜花中出奪春妍。
玉峯光景都如舊，但睇宸章極泫然。
召赴天章閣觀新柑
作者：韓琦
朝代：宋

雲閣崇先重，霜柑薦瑞新。
臨觀紆法從，趨召獨隣臣。
虹實開天意，重榮浹上人。
不隨淮枳變，自比禹包珍。
廟獻宸心格，親頒聖寵均。
從茲魁眾果，仙府占長春。
司徒侍中杜公挽辭三首·其一
作者：韓琦
朝代：宋

早退輕高位，孤風振昔賢。
上思終不已，民望日依然。
榮寵三增秩，優游十換年。
請看良史舊，德孰似公全。
司徒侍中杜公挽辭三首·其三
作者：韓琦
朝代：宋

哲人何永逝，天理此難忱。
子謹新遺札，家無舊賜金。
可傳清白業，未足太平心。
訃至悲尤動，忘年顧遇深。
司徒侍中杜公挽辭三首·其二
作者：韓琦
朝代：宋

直道當年梗，清名萬世師。
身閒心在國，跡退德高時。
警絕新詩雅，飛騰老筆奇。
歸休何所樂，持此造希夷。
同賞梨花
作者：韓琦
朝代：宋

寒食西藍賞素英，白毫光裏亂雲騰。
莊嚴金地三千界，顔色瑶臺十二層。
后土瓊花漸我寡，唐昌玉蕊豈吾朋。
雪香預約爲亭號，修創終逢好事僧。
同賞梨花
作者：韓琦
朝代：宋

興福梨珍號素封，千株花發此欣逢。
風開笑臉輕桃艷，雨带啼痕自玉容。
蝶舞只疑殘靨墜，月明唯覺異香濃。
尋春已恨來傷晚，莫厭頻揮瀲灧鐘。
同賞牡丹
作者：韓琦
朝代：宋

國艷孤高豈自媒，寒鄉加力試栽培。
當時尚昧隨和貴，今日真逢左魏開。
名品已先推洛譜，夢魂唯恐失陽臺。
花王親視風騷將，中的方應賞巨杯。
呂景初殿院被召歸闕
作者：韓琦
朝代：宋

邇臣清舉世推公，驛召歸馳御史驄。
不獨危言開正道，更將高節激頹風。
嚴霜透骨寒威重，健鶻盤空殺氣雄。
朝選雖精知尚薄，濟時才業滿胸中。
周沆著作宰秀州嘉禾
作者：韓琦
朝代：宋

庇身名邑得嘉禾，銅墨猶嗟滯俊科。
前席未期宣室召，聞絃還繼武城歌。
酒旗穿柳春堤迥，魚艇藏花夕唱和。
對此不勞披縣譜，且求新句解詩魔。
和崔象之紫菊
作者：韓琦
朝代：宋

紫菊披風碎曉霞，年年霜挽賞奇葩。
嘉名自合開仙府，麗色何妨奪錦砂。
雨徑蕭踈凌蘚暈，露叢芬馥敵蘭芽。
孤標只取當筵重，不似尋常泛酒花。
和春卿學士上元罷燈
作者：韓琦
朝代：宋

絲竹沉聲月泛波，警宵方喜罷誰何。
樓深酒密客留易，路遠香殘人去多。
寒燭倚蓮猶結淚，澹雲歸隴不停歌。
那知夢穩瀛洲上，正是鈞天九奏和。
和春卿學士柳枝詞五闋·其一
作者：韓琦
朝代：宋

樓前輕雪未全銷，偷得春光入嫩條。
似向東風猶旅拒，可能渾忘舞時腰。
和春卿學士柳枝詞五闋·其三
作者：韓琦
朝代：宋

章街風曉起新眠，寒食輕陰未雨天。
無限青絲拂遊騎，一生芳意負金鞭。
和春卿學士柳枝詞五闋·其二
作者：韓琦
朝代：宋

陌閑宮古綠煙迷，惹盡春愁困拂堤。
却爲多情足離恨，故教溝水亦東西。
和春卿學士柳枝詞五闋·其五
作者：韓琦
朝代：宋

畫橋南北水連天，纔聽鶯聲又晚蟬。
長使離魂容易斷，春風秋月自依然。
和春卿學士柳枝詞五闋·其四
作者：韓琦
朝代：宋

淡煙輕日簇誰家，微出青旗一带斜。
對景似嫌春意老，更摇踈影掃殘花。
和春卿學士登廣文閣觀京闕之盛
作者：韓琦
朝代：宋

層閣鬰嵯峩，登臨逸意和。
雨餘春物動，天闊夕陽多。
棊布金杯第，環通璧沼波。
泥中足車騎，應笑翟公羅。
和曼卿學士明河
作者：韓琦
朝代：宋

太極疏靈派，長河注遠津。
波明動星斗，氣直貫秋旻。
月滿還知晦，雲收不亂真。
何妨借餘潤，膏雨及生民。
和潤倅王太博林畔松
作者：韓琦
朝代：宋

鬰鬰山頭翠色攢，就中高格出林端。
霜凌勁節難摧抑，石纏危根任屈盤。
古鬣自隨仙日老，孤風不入俗人看。
時來匠者須回顧，且稟幽姿待歲寒。
和袁陟節推龍興寺芍藥
作者：韓琦
朝代：宋

廣陵芍藥真奇差，名與洛花相上天。
洛花年來品格卑，所在隨人趁高價。
接頭著處騁新妍，輕去本根無顧藉。
不論姚花與魏花，只供俗目陪妖姹。
廣陵之花性絕高，得地不移歸造化。
大豪人力或强遷，費盡雍培無豔冶。
東君固是花之主，千苞萬萼從榮謝。
似矯東君泛愛心，枉殺春風不肯嫁。
遂令天下走香名，髣髴丹青競誇詫。
以此揚花較洛花，自合揚花推定覇。
其間絕色可粗陳，天工著意誠堪訝。
仙家冠子鏤紅雲，金線粧治無匹亞。
旋心體弱不勝枝，寶髻欹斜猶墮馬。
冰雪肌膚一纈斑，新試守宮明似赭。
雙頭兩兩最多情，象物更呈鞍面窊。
樓子亭亭欠姿媚，特有怪狀堪圖寫。
見者方知畫不真，未見直疑傳者詐。
前賢大欲巧賦詠，片言未出心先怕。
天上人間少其比，不似餘芳資假借。
我來淮海涉三春，三訪龍興舊僧舍。
問得龍興好事僧，每歲看承不敢暇。
後園栽植雖甚蕃，及見花成由取捨。
出羣標致必驚人，方徙矮壇臨大厦。
客來只見軒檻前，國艷天姿相照射。
因知靈種本自然，須憑精識能陶冶。
君子果有育材心，請視維揚種花者。
和運判張端秘丞戲題安陽郡園
作者：韓琦
朝代：宋

垂楊陰裏百花開，誰記當是任意栽。
好事繼逢賢太守，算無心望主人來。
和邃卿學士霽登祕閣
作者：韓琦
朝代：宋

曉來延閣步層梯，春色周圍一望低。
殘雪半留珠殿北，非煙長護綺窗西。
幽情自逐歸鴻斷，芳意還因遠樹迷。
金匱有書猶未見，祕封香篆鎖芝泥。
啄木
作者：韓琦
朝代：宋

剝剝復卜卜，意若念良木。
營營求蠹心，未獲空我腹。
或露一襠紅，或展雙翅綠。
捷緣都盧橦，響弄羯鼓曲。
搜索不知疲，利嘴信摧禿。
忽爾破姦宄，種類無遺族。
內孽固難辨，一發知潛伏。
彼實害珍材，盡殄此非酷。
直疑天意深，不使嗜粱肉。
專爲眾蠹仇，侍飫弗與足。
如令知庶味，恣擇蟲與粟。
杞梓任陰賊，長喙罷攻觸。
飽食作羣飛，時下泉沼浴。
歸鳴凉樹陰，暮趁高枝宿。
善養堂
作者：韓琦
朝代：宋

金銅飾巨扉，其上覆高屋。
青石鑿雙轍，其下走彫轂。
東西翼危墉，陰以捍攻觸。
自昔藩鎮强，尚此存遺躅。
後守營厥居，鄆擬苦迫促。
余來亦患之，重改敢輕速。
會茲歲月深，朽敗鮮完木。
一旦忽傾摧，僣迹詎可復。
余得矯前爲，命徒墮舊筑。
堂皇遂延袤，興寢適凉燠。
廊廡悉舒明，瞻望快耳目。
移樓成廣厦，面勢壓平陸。
既忘登陟勞，又遠顛躓辱。
外將延賓僚，內足燕親族。
乘閑娛詩書，遇節振絲竹。
頤真與放懷，動靜獲所欲。
於氣貴能養，在禮思無凟。
侯邦謹法度，是克綏遐福。
踰制苟幸免，更久猶追戮。
吾居已絕嫌，道義斯同育。
喜雨
作者：韓琦
朝代：宋

何假嗔雷擊怒桴，點傾嘉澤浹民區。
經時亢隔羣心駭，數月焦熬一陣蘇。
已發宋苗安在揠，再生莊鮒不虞枯。
須叟慰滿三農望，却斂神功寂似無。
喜雨
作者：韓琦
朝代：宋

垂稔良田雨信愆，三農憂死只呼天。
應時滂洽真無價，數日淹遲誤有年。
立解焦枯非甚力，不知神化此誰權。
何妨四序均膏澤，長使生靈得自然。
喜雨
作者：韓琦
朝代：宋

晚雷驅雨協春雩，誰識天工用意殊。
不許繁花私潤澤，獨教嘉穀足膏腴。
羣心有答方思報，寸草無求亦自蘇。
始信雲龍施美利，豈勞功力費毫銖。
喜雨應禱
作者：韓琦
朝代：宋

運月愆陽作旱災，龍壇申禱潔三垓。
至誠始懼卑高隔，嘉應俄如影響來。
喜闊農心歸擊壤，潤深人意不驚雷。
大鈞廣播知難報，埏埴何嘗望一杯。
喜雪
作者：韓琦
朝代：宋

始駭經冬雪，時飛但斂塵。
誰知高厚意，頓與發生春。
已慰三農望，何妨萬卉新。
病翁聊一醉，歡喜過斯民。
喜雪
作者：韓琦
朝代：宋

昨夜同雲徹曉陰，雪牀輕襯六花深。
一開帝扆憂民慮，普慰農疇望歲心。
天興酒徒張醉幕，家疑仙室盡瑶林。
喜憑休逸臺西檻，羣玉高低聳萬岑。
喜雪
作者：韓琦
朝代：宋

朔雪飛殘臘，融和變凜嚴。
徐來花出在，驟急霰聲兼。
數住天應惜，爭繁酒易添。
積深函久潤，濟大畧微嫌。
雅意明書幌，多情入宴簾。
舞腰難學轉，峯頂尚饒尖。
露蕊仙盤挹，風毛鬣囿燖。
宮牆胡粉畫，梅梗蜀酥黏。
影澹三春絮，光寒八月蟾。
垣塗誰復辨，巨壑有何厭。
狂助詩毫逸，清驅厲氣潛。
歡謠騰紫塞，喜色上彤幨。
凝霤收冰乳，堆庭鏤虎鹽。
吾民無足慮，豐歲可前占。
喜雪
作者：韓琦
朝代：宋

至和乙未夏，二麥死大旱。
秋田不下種，熬然六月半。
天意忽垂惻，滂澤遂瀰漫。
九穀飽甘滋，時若被溉灌。
一變大有年，農籍脫逋竄。
既豐復不雨，累月病乾暵。
驕陽發仲冬，溫氣襲閭閈。
斂輸誠無艱，瘥癘恐莫逭。
何期日至前，風怒陰不散。
吹開六出花，空際自凌亂。
徐徐失埃氛，稍稍重枝幹。
移時平瓦隴，逮夕沒田畔。
雖下不及尺，近歲亦稀看。
瑞諜宜首書，他物烏足冠。
始寤天之神，俾下不可算。
小民徒怨咨，一顧回屯難。
君子當信天，夷險存大觀。
惠姦豈固然，福善終冥判。
吾喜開吾樽，對客共歡歎。
一病久誡飲，當席由吾斷。
引滿且酣歌，輕凜談間扞。
未必不因此，反得攄吾患。
喜雪答趙宗道學士
作者：韓琦
朝代：宋

去年大雪如山積，今年大旱千里赤。
凍民虛死麥實少，稻子空乾無一獲。
陰陽之沴已過差，物理固知當反極。
入冬和氣漸融怡，霈澤時時蘇土脈。
廣莫朝來一陣寒，變作雪花紛亂坼。
瓊樹瑶臺豁眼明，直疑誤到神仙宅。
城中喜色與歡聲，併在高樓歌舞席。
老農視之笑復啼，大言累歲遭兇厄。
纔下種時雨雪多，禾稼欲成無一滴。
此回雖有豐登兆，未信天公真愛惜。
太守聞之亦慘顔，造化誠哉非易測。
但願天意悔前禍，豈使吾民常慼慼。
四月望日會興慶池
作者：韓琦
朝代：宋

莫厭煩蒸共此行，臨流臺榭極高明。
風前自得披襟興，林杪時聞脫袴聲。
洞竹交陰冠蓋爽，砌泉爭響夢魂清。
憑軒最切雲霓望，日待民田雨足耕。
垂蘿洞
作者：韓琦
朝代：宋

池北如趨紫府家，亭臺高下景無涯。
垂楊下絆遊春騎，曲水時飄出洞花。
萬本竹深叢劍戟，一軒藤老纏龍蛇。
使君欲共斯民樂，莫顧西山下日車。
塗次答宣徽富公書意
作者：韓琦
朝代：宋

臨并踰二朞，病慼居其半。
雖以志自勉，精識奈耗亂。
故於一道事，十六七不幹。
貪權莫即亂，罪大孰可逭。
納節求本邦，所幸脫誅竄。
君仁惻至誠，亟俾賢者換。
與公同心人，金固其利斷。
安然解印歸，萬喜無一惋。
爲別信宿來，書日慰愚懦。
張瑟久不調，易調猶未斷。
非才辱公知，處道誠一貫。
至於措置間，在理有殊判。
不當牽以私，經畫誤遠算。
願公新政條，布若星日燦。
害邊者剗除，垢俗者滌浣。
使茲全晉民，比屋競聳觀。
僕遠聞公爲，省過安敢憚。
雖有好事徒，議論烏得間。
墳北觀泉
作者：韓琦
朝代：宋

墳北清泉味至甘，寺僧渟蓄已成潭。
躍魚靈感思追孝，酌水高懷不戒貪。
萬草日滋珠競出，一天晴落鑒方函。
暫延嘉客求新句，欲創幽亭即就龕。
壓沙寺梨
作者：韓琦
朝代：宋

壓沙千畝敵侯封，珍果誠非眾品同。
自得嘉名過冰蜜，誰知精別有雌雄。
常滋沆瀣充肌脆，不假燕脂上頰紅。
四海舉皆推美味，任從潘賦紀張公。
壕林
作者：韓琦
朝代：宋

鹿角科民歲甚勞，故栽榆柳匝城壕。
駢枝豈下笓籬密，聳幹將凌埤堄高。
扞蔽莫先輕枳棘，森嚴無日挺干旄。
霜斤謹勿窺微利，惜取金湯四面牢。
壬子三月十八日游御河二首·其一
作者：韓琦
朝代：宋

寒食初過始及旬，魏都偏重此佳辰。
傾城盡作河生日，匝岸皆如蠟祭人。
幾艦神仙疑駭俗，一川笳鼓任同民。
東皇似助熙臺樂，併與千門萬戶春。
壬子三月十八日游御河二首·其二
作者：韓琦
朝代：宋

三月游河魏國風，愜山通日正暄融。
壓沙寺古花殘雪，過馬橋高水飲虹。
眾樂自深春色外，萬愁俱泯醉吟中。
天公恐雨傷民意，只放輕雲暝碧空。
壬子上巳會許公亭
作者：韓琦
朝代：宋

來守留都第四年，年年元已此開筵。
一春曾喜陳歌舞，三會皆逢去管絃。
無樂只憂辭酒客，多寒誰辨惜花天。
欲看郊外風光野，更上亭西祓禊船。
壬子中秋對月
作者：韓琦
朝代：宋

一輪徐出海東頭，皓彩全供白帝秋。
桂跡自消安在斫，寶光無缺不因修。
池心影撼金鱗碎，杯面波隨玉液流。
此夜圓蟾看處好，何須偏上最高樓。
壬子九月七日會大安寺
作者：韓琦
朝代：宋

蕭辰禪宇展疎筵，才去登高二日前。
欲識先期成雅會，要聞清論接英賢。
何須白發喧歌板，自有黄花送酒船。
危閣半空同倚檻，一般重九寂寥天。
壬子冬至喜雪
作者：韓琦
朝代：宋

陽氣初升力尚微，雪花來促故陰歸。
潤滋柔荔乘時出，暖逐輕灰應律飛。
彤筆喜豐書瑞諜，土圭收影侍靈暉。
踐長班集應同賀，劒珮光寒拱殿闈。
壬子十一月二十九日時雪方洽
作者：韓琦
朝代：宋

近臘猶慳六出繁，忽驚盈尺及民寬。
萬方蒙澤人人賀，通夕無風陣陣乾。
危石蓋深鹽虎陷，老枝擎重玉龍寒。
欲知靈鷲銀爲界，試陟高樓一望看。
壬子寒食會壓沙寺二首·其一
作者：韓琦
朝代：宋

踏沙徐人綠楊中，漸見祗園寶勢雄。
柏奮怒虬環古殿，花遺嬌靨散春風。
娛心未放歌聲好，對目難窮幻術工。
共醉一時寒食景，不須庭際牡丹紅。
壬子寒食會壓沙寺二首·其二
作者：韓琦
朝代：宋

一春光景速奔車，且趁良辰會壓沙。
藏火未須傳蠟燭，感時空自把梨花。
笙歌不作芳菲主，風雅終成冷淡家。
歸路復疑霄漢上，御波舟穩襯雲霞。
壬子春分方見迎春盛開以小詩嘲之
作者：韓琦
朝代：宋

迎得新春入舊科，獨先嘉卉占陽和。
今年頓被寒摧朽，應爲尖頭送暖多。
壬子重九
作者：韓琦
朝代：宋

菊有黄花氣候移，重陽香萼已乾枝。
金鈴後坼孤芳在，玉液輕浮一醉宜。
煙渚去來鴻自適，霜叢飛遶蝶何知。
風前客帽從吹落，且伴山翁倒接䍦。
壬辰寒食眾春園
作者：韓琦
朝代：宋

寒食郊園此會稀，吏民隨意賞芳菲。
樽前有樂人還去，牆外無花蝶亂飛。
眾裏鞦韆應是騃，岸邊鷗鳥却忘機。
黄昏易覺春醪散，細雨迎風灑西歸。
壬辰歲除喜雪
作者：韓琦
朝代：宋

祈雪經冬未應人，歲除方喜六花勻。
解蘇民望終爲臘，要入時宜不在春。
欲使休祥同節賀，更教生物及年新。
明朝元會排天仗，萬玉相輝拜紫宸。
壬辰重九即席
作者：韓琦
朝代：宋

中山風物有前緣，經賞重陽第五年。
莫爲素毛悲晚歲，且吹黄菊酌芳筵。
退求僻郡疑邀寵，甘老窮邊似好權。
笑問此身何計是，不如嘉節倒垂蓮。
夏景即事
作者：韓琦
朝代：宋

槐耳籠前檻，雲峯透曲櫺。
凉風即崑閬，煩思入滄溟。
荷弱翻青蓋，榴新倒綠缾。
晚來收驟雨，一枕夢魂醒。
夏暑北塘
作者：韓琦
朝代：宋

一夕輕雲卷怒雷，回塘經雨絕纖埃。
蓮房倒盞揮人飲，柳幄牽絲待席開。
未必鷗飛知客意，莫嫌蟬噪是風來。
歊煩盡滌宜無累，奈有詩情費剪裁。
夏暑早時朝二首·其一
作者：韓琦
朝代：宋

凉風吹暑豁煩歊，上馬迎風趁早朝。
宿霧欲開星月澹，隱然雙闕在層霄。
夏暑早時朝二首·其二
作者：韓琦
朝代：宋

奪熱清風幾快襟，禁街岑寂漏聲沉。
東方似動陰氛失，北斗高垂帝闕深。
憂國遠圖深入夢，費詩閑景懶成吟。
平明天外鳴鞘下，萬玉顒然拱極心。
夜合
作者：韓琦
朝代：宋

俗人之愛花，重色不重香。
吾今得真賞，似矯時之常。
所愛夜合花，清芬踰眾芳。
葉葉自相對，開斂隨陰陽。
不慚歷草滋，獨擅堯階祥。
得此合歡名，憂忿誠可忘。
茸茸紅白姿，百和從風颺。
沉水燎庭檻，薰陸紛纓裳。
彌月固未歇，況茲夏景長。
凡目不我貴，馥烈徒自將。
仲尼失滅明，史遷疑子房。
以貌不以行，舉世同悲傷。
予欲先馨德，羣豔孰可方。
埋饒妖牡丹，須讓花中王。
天章閣觀御飛白書五言十韻
作者：韓琦
朝代：宋

內閣門清曉，中天對邇臣。
唐虞遺典在，河洛奧書陳。
二聖勤勞舊，千齡矩法新。
帝暉方咫尺，宸翰復躬親。
鸞拂宮綃舞，花隨御筆春。
奎光連璧府，劍影動龍津。
今古神功絕，頒宣上意均。
玉峯羅俎豆，黼坐拱星辰。
魚藻符亨會，蓬瀛寄此身。
流霞仙飲罷，又賜一杯醇。
太尉侍中宋公挽辭三首·其一
作者：韓琦
朝代：宋

科等魁髦彥，文章壓縉紳。
大權更將相，優寵極人臣。
還事至一品，享年踰七旬。
請看今與昔，誰可望公鄰。
太尉侍中宋公挽辭三首·其三
作者：韓琦
朝代：宋

注想尊元老，云亡歎哲人。
恤章隆上衮，哀挽出中宸。
史入經綸迹，文藏造化神。
茄簫陽翟路，行者亦霑巾。
太尉侍中宋公挽辭三首·其二
作者：韓琦
朝代：宋

仁皇求治始，公出冠儒英。
仕路知卿相，時名獨弟兄。
兩朝推重德，當世服純誠。
身後傳家者，羣書但滿籝。
太尉呂公挽辭二首·其一
作者：韓琦
朝代：宋

韋平傳慶裔，方召起隆名。
塞上天聲遠，帷中廟算精。
眾期調玉鉉，時忽喪金城。
朝野悲何甚，邦家重老成。
太尉呂公挽辭二首·其二
作者：韓琦
朝代：宋

要劇更中外，幾微照古今。
嘉謀增國重，和氣入人深。
龍已須雲起，星俄向壘沉。
得名非得壽，天報此難忱。
孟冬朔日祀墳二首·其一
作者：韓琦
朝代：宋

親塋來展祀，郊野未霜嚴。
古道日低削，高山時仰瞻。
寒花雖在目，短穀不加鐮。
多少幽閑趣，吾方事退潛。
孟冬朔日祀墳二首·其二
作者：韓琦
朝代：宋

首冬齋潔展先塋，極目郊原一望清。
無限人心蘇尺雨，有時天意活蒼生。
遥林蓊鬰霜來晚，荒隴稀踈穗不成。
何術濟民歸未得，媿偷官祿奉粢盛。
孫賁書記以齊安舊文爲示感而成詠
作者：韓琦
朝代：宋

余兄天聖中，尚抑齊安守。
余遭所生憂，得歸侍左右。
孤煢獲苟存，朝夕賴誨誘。
兄材無不宜，吏治孰可偶。
公庭常寂然，所樂在文酒。
臨江三四樓，次第壓城首。
山光拂軒檻，波影撼窗牖。
原鴒款集間，萬景皆吾有。
兄詩豪且奇，氣燄摩星斗。
優游預賡和，惟自愧荒醜。
于今四十年，日月甚奔走。
當時相聚者，十已喪八九。
嘗爲春亭記，烏敢示不朽。
孫君里中來，云亭廢已久。
徒有舊文在，況足失其手。
兄後見曾孫，弟老成衰叟。
一身雖寵榮，百慮鎖紛糾。
何如昔日歡，抆泣念愛友。
安正堂
作者：韓琦
朝代：宋

公居胡葺爲，非事土木盛。
湫陋必氣鬰，爽塏則神瑩。
全魏今別都，地總北道勝。
軺傳既旁午，牒訴亦紛競。
惟日過目前，豈暇圖休靜。
因仍府舍間，敝壞殊不稱。
茲余忝帥守，上責賦荒政。
無術濟饑流，感速賴仁聖。
連書大有年，愁慼變謳詠。
漸舒綏集勞，猶治淹痼病。
頤生擇所宜，宴息務清迥。
乘閑新此堂，庶用安吾正。
汝正果何如，自得本天性。
進特仗孤忠，退免全剛勁。
內確信吾守，外一歸諸命。
安然而處思，吾宇甚泰定。
詩酒延嘉賓，二戰或酣醟。
笙歌樂良辰，高郢下淫鄭。
射圃夾羣芳，角妙資豪興。
所適敢專享，意實在遐夐。
繼來皆鉅公，同調決相應。
從容坐鎮餘，浩氣端而挺。
將寧道德淵，諒悉欣流泳。
知不廢吾堂，是可以前慶。
安正堂觀牡丹
作者：韓琦
朝代：宋

何須風雨苦相催，自結東君不在媒。
開晚要當三月盛，艷高宜作百花魁。
好期天上香魂返，長對樽前醉玉頹。
誰道元輿能體物，只教羞死刺玫瑰。
安陽好·憶江南
作者：韓琦
朝代：宋

安陽好，形勢魏西州。曼衍山川環故國，昇平歌吹沸高樓。和氣鎮飛浮。籠畫陌，喬木幾春秋。花外軒窗排遠岫，竹間門巷帶長流。風物更清幽。
安陽好·憶江南
作者：韓琦
朝代：宋

安陽好，戟戶使君宮。白晝錦衣清宴處，鐵楹丹榭畫圖中。壁記舊三公。棠訟悄，池館北園通。夏夜泉聲來枕簟，春來花氣透簾櫳。行樂興何窮。
宋任著作宰江寧溧水
作者：韓琦
朝代：宋

訊察無冤善最聞，剸繁南邑遇盤根。
還將決獄平反意，去作臨民撫字恩。
淮上月高生麗思，浦前春老醉離魂。
知君陰德終陽報，容駟何妨大里門。
寄崔象之國博
作者：韓琦
朝代：宋

知君爲邑解銅章，却復先廬坐葆光。
對境風幡俱不問，安禪心法兩皆忘。
滿庭脩竹爭高節，近砌幽蘭稱獨芳。
若論厭喧遭拄杖，何如趣駕返周行。
寄并帥龐公古瓦硯
作者：韓琦
朝代：宋

鄴瓦搜來頗異常，寄誠安足奉文房。
早陪神化丹青筆，莫滯邊書赤白囊。
寄提舉劉思封
作者：韓琦
朝代：宋

連年河朔失時豐，將漕推能選擢公。
萬慮本期充歲計，一言思欲動宸衷。
知難願易澄清寄，遂請俄司峻極宮。
殿柱有題應不忘，肯容材哲便甘窮。
寄致政歐陽少師
作者：韓琦
朝代：宋

獨步文章世孰先，直聲孤節亦無前。
欲知退足高千古，請視經猶疾五年。
在我光陰長更樂，扶天功業去如捐。
西湖風月誰爲伴，笑許當時處士賢。
寄致政趙少師
作者：韓琦
朝代：宋

雨曾擎日上高天，遽脫浮榮請退堅。
寵殿大邦方異禮，確申前懇甫踰年。
三師共仰青宮貴，四海皆稱白傅賢。
自顧衰殘歸未得，幾時平地接神仙。
寄葉參兵部
作者：韓琦
朝代：宋

向宦心難止，遺榮世所稀。
誰知懷綬去，便作掛冠歸。
行錦方爲寵，裝金已盡揮。
官閑同吏隱，身逸晦塵幾。
山鶴來無怨，江鷗浄不飛。
雨晴峯障活，秋老鱠絲肥。
庭玉名方遠，陔蘭志暫違。
倚門休結戀，史筆借光輝。
寄西臺子淵趙學士
作者：韓琦
朝代：宋

昔年瀛館接仙才，官路升沈孰可猜。
直使庸駑叨上笏，却教賢傑老西臺。
莫悲居處荒三徑，且把功名寄一杯。
應笑位高歸去晚，謗多終日怒蚊雷。
寄院主浄慧大師
作者：韓琦
朝代：宋

祖風門法在坤維，早厭京塵杖錫歸。
已大化緣興佛事，更窮真際得禪機。
人觀相好咸生信，師顧莊嚴亦謂非。
岡指牛眠今果驗，益知囊訣盡精微。
寄題廣信軍四望亭
作者：韓琦
朝代：宋

西北雲高拂女牆，危亭虛豁望中長。
田間堤陌成新險，天外江山是舊疆。
古道入秋漫黍稷，遠坡乘晚下牛羊。
凭欄多少無言恨，不在歸鴻送夕陽。
寄題滑州梅龍圖西溪
作者：韓琦
朝代：宋

四時風物隱天真，咫尺城隅惜示人。
幾歲壞堤埋老木，一朝春色與吾民。
壺中有景知誠少，堂下無喧到始頻。
我亦治園同眾樂，夾河相望稱爲隣。
寄題滑州梅龍圖西溪園
作者：韓琦
朝代：宋

陪京高選得名卿，勤葺公園匪自寧。
政舉輔藩無一事，意尊王室有三亭。
看花篇什煩官課，對酒笙歌易訟鈴。
他日吏民銘惠愛，定隨碑刻載圖經。
寄題致政李太傅園亭
作者：韓琦
朝代：宋

洛下名園比比開，幾何能得主人來。
爭如塞上抽身早，長向花前盡興回。
九老儀形傳好事，十洲風景與仙才。
無時嘯傲煙霞外，世務紛紛想厭咍。
寄題西京致政張郎中靜居院
作者：韓琦
朝代：宋

休官得宴閑，理固居處靜。
中或不自達，觸物撓天性。
遂令優游心，反致寂寞病。
二川有耆英，識豈斯人並。
周才當要職，美譽著羣聽。
氣體殊未衰，援禮請還政。
安車得西歸，蕪沒治三徑。
蕭然絕世紛，日以道自勝。
以靜名厥居，內外了相稱。
君懷本清虛，復此林泉瑩。
君道本和樂，況有琴樽命。
新堂闢四隅，立意尤高迥。
夷襟造真境，友益具子令。
藥品稽神仙，門法尚忠正。
肌膚松菊香，庭砌芝蘭盛。
天宜錫難老，以示君子慶。
予亦希君者，誤寵竊機柄。
無裨紫極尊，動有赤松興。
報國苟錙銖，竄身違陷穽。
雅志呈未諧，高山徒景行。
寒食
作者：韓琦
朝代：宋

塞上逢寒食，郊園此重臨。
一時行樂意，萬室欲春心。
節物隨人好，風光得處深。
只思民盡適，守鬢忘霜侵。
寒食
作者：韓琦
朝代：宋

漢宮新蠟未開煙，寒食東郊躍駿天。
人面映花誰感事，客心燃火獨成篇。
塞鴻歸渚遥書字，營柳因風强破眠。
賴有目前隨分景，數村如樹起鞦韆。
寒食會康樂園
作者：韓琦
朝代：宋

欲識芳園立意新，康辰聊以樂吾民。
天收寒食時來雨，人得常年數倍春。
密密樓臺花外好，蚩蚩歌舞醉中真。
朝來必要升平象，請繪輕綃獻紫宸。
寒食東墳
作者：韓琦
朝代：宋

萬株松柏筆鋒攢，塋在西岡落處安。
念祖力完先隴易，祀墳三作守臣難。
農疇失稔煙徒禁，祭禮從風食尚寒。
已事勿嗟歸甚速，要勤營奉合休官。
寒食祀墳二首·其一
作者：韓琦
朝代：宋

禁煙時重展先塋，今日躬爲拜掃行。
撲面塵多嗟歲旱，得苗田少奈民生。
二分春過寒猶峭，四合山來眼暫明。
思奉松楸存寤寐，不國濡露始勤誠。
寒食祀墳二首·其二
作者：韓琦
朝代：宋

太行山下列兒孫，重疊千峰浪勢奔。
近麓縈回藏勝地，先墳長遠得安村。
雖榮不及豐親養，更病須來潔祭樽。
欲使族中知盡力，各思忠孝大吾門。
寒食親拜二墳因誡子姪
作者：韓琦
朝代：宋

春色清且明，節盛一百五。
寒食遵遺俗，潑火霽微雨。
非才忝國恩，因病得吾土。
何以知殊榮，此日奉宗祖。
新安唯皇考，豐安則王父。
松楸各萬株，崗勢擁城府。
二塋相去間，近止一舍許。
前曉揭旌牙，蠲潔具罍俎。
芬馨達孝誠，僾若侍容語。
禮成無一違，觀者競牆堵。
退惟愚小子，未老膺旄斧。
顧己胡能然，世德大門戶。
思爲後嗣誡，永永著家矩。
子姪聽吾言，汝各志心膂。
汝曹生綺紈，得仕匪難苦。
學業勤則成，富貴汝自取。
仁睦周吾親，忠義報吾主。
間須求便官，墳隴善完補。
死則託二塋，慎勿葬他所。
得從祖考游，魂魄自寧處。
無惑葬師言，背親圖福祜。
有一廢吾言，汝行則夷虜。
宗族正其罪，聲伐可鳴鼓。
宗族不繩之，鬼得而誅汝。
寒食開園
作者：韓琦
朝代：宋

名園民喜及時開，聊慰羣心共一杯。
美酒眾忘深巷陌，好花生值惡風埃。
遊人盡陟春臺去，尺雨宜蘇旱歲來。
病守當筵誰會得，不聽鐘鼓只聽雷。
寓目
作者：韓琦
朝代：宋

擁傳脩途倦，逢春旅思長。
遠煙含樹色，細雨起塵香。
隴麥成行綠，林鶯並對黄。
揚鞭聊自慰，舉目見韶光。
寺底遇大雨寄呈二運使
作者：韓琦
朝代：宋

怒雷傾雨灑無垠，天意須臾復至仁。
比屋士民平歎息，一川和黍長精神。
徹犁農喜通新種，隔轍人誰謂不均。
大利豈當論小害，路泥深尺沒征輪。
屢雪
作者：韓琦
朝代：宋

欲識經冬氣倍和，高穹回矚念民瘥。
盡搜秋夏乘龍起，併與寰區瑞雪多。
是處玉峯開璧府，幾番雲浪溢銀河。
來牟定過前年麥，銷得衰翁醉又歌。
屬疾
作者：韓琦
朝代：宋

一紀三垂慮，中疲病早侵。
人生何苦甚，世事愈思深。
冬漏長難過，霜風峭不禁。
幾時拋組綬，芝朮老雲林。
屬疾
作者：韓琦
朝代：宋

邪氣潛攻隙，彌旬因伏牀。
惡寒知肉緩，難睡覺更長。
謾講添年藥，終無應病方。
幾時辭厚祿，心泰百憂忘。
山行
作者：韓琦
朝代：宋

山路何曾倦，官程幸不賒。
片雲無定雨，香草逐時花。
暑序秋天氣，農居古室家。
鄉關勤一望，峯翠列高牙。
崔象之中舍宰陽翟
作者：韓琦
朝代：宋

君於榮利已恬然，此治韓城屬薦賢。
惠政即隨春共煦，道心常與月同圓。
門踈俗客禪詮遠，亭掩修篁定力堅。
思退幾人曾上籍，可容名記託新篇。
崔象之宰韓城
作者：韓琦
朝代：宋

去年同舉菊花觴，自揭清音入醉鄉。
此日高秋來一別，幾旬佳節負重陽。
風生古操安新治，雨徹踈茅鎖舊堂。
民里更繁應自化，宰君心地本空王。
己酉中元
作者：韓琦
朝代：宋

煩蒸求得到中元，餘酷侵人尚鮮歡。
病塞不能衝酒堰，氣清終已倒盂蘭。
陳編就榻將開懶，危閣凌風欲下難。
聞道禾弮盡踰尺，日西偏喜夕霞丹。
己酉歲除夜雪
作者：韓琦
朝代：宋

故曆將除夜未晨，暖風輕送六霙勻。
及時皆喜逢三白，伺曉何妨具五辛。
一箭尚留終在臘，萬花潛發欲驚春。
藏鬮令惡傳杯速，歡殺紅爐守歲人。
席上聞蟬
作者：韓琦
朝代：宋

柳際一蟬鳴，停樽忽自驚。
所傷非節物，未立是功名。
默默悲時事，區區狥世情。
不須爭噪急，衰鬢舊霜莖。
席上自和
作者：韓琦
朝代：宋

喜陶嘉節曲池邊，薄酒何須辨聖賢。
談席且誇珠履盛，種羌誰問蟻封全。
白楊花落眠蠶老，紅杏枝殘笑靨圓。
不似丁年爲帥日，醉鄉方擬拍浮船。
常山出郊馬上口占
作者：韓琦
朝代：宋

旌旗乘曉出郊原，五馬臨風一慨然。
山勢似屏西限晉，地形如掌北擒燕。
麥含豐澤催齊秀，蠶飽柔桑起大眠。
守帥勉希廉與藺，九重高枕不憂邊。
并塞晚秋
作者：韓琦
朝代：宋

莫賦悲哉學楚騷，寒庭秋色一時高。
霜嚴獵衛鷹權峻，風入弓膠士氣豪。
對月清吟森玳瑁，吹花芳酌醉葡萄。
汾波照骨銀河淡，曉夕寒光助帳刀。
庚子重九菊未盛開席上偶成
作者：韓琦
朝代：宋

重九開樽節未寒，黄花初發葉皆單。
待看旬日金鈴綻，剩得東籬一醉歡。
庚戌秋分
作者：韓琦
朝代：宋

淅淅風清葉未凋，秋分殘景自蕭條。
禾頭無耳時微旱，蚊嘴生花毒漸消。
錢迸嫩苔陳閣靜，字橫賓雁楚天遥。
西園宴集偏宜夜，坐看圓蟾過麗譙。
庚申相臺閔稼
作者：韓琦
朝代：宋

淫雨農疇害復收，彼何恩厚此何仇。
高田穀穗拖牛尾，卑地莊窠沒獸頭。
稔社徹宵喧鼓樂，災居無日苦饑流。
如云禍福關爲政，安得豐兇在一州。
康戌二月十六日寒食會雅集堂
作者：韓琦
朝代：宋

百五嘉辰此命筵，中分春色極芳妍。
花遺嫩靨饒風地，雲坼輕陰半雨天。
淑景萬容粧節物，勝游千路入神仙。
酣杯莫顧歸時夜，藏火難逢月尚圓。
康樂園
作者：韓琦
朝代：宋

惟人生多艱，康世豈易偶。
服業罔不勤，樂事豈常有。
朝家恩澤寬，宣布在封守。
體民當有時，使得遂仁壽。
時而無所適，是不守之咎。
相署雖有園，狹陋日已久。
州人歲節遊，若度一筒口。
至則無足觀，疊跡但虛走。
遂令歡賞心，歸去成煩嘔。
有圃隔牙城，廣袤半百畝。
我來闢而通，高戶敞軒牖。
其中完廢臺，雄壯卑培塿。
城野四望間，萬景如在手。
疏池育蓮芰，表道植楊柳。
糞壤悉反除，桃李換葱韮。
成時寒食春，觀者惟恐後。
人一變壅閼，曠若在郊藪。
或相携以歌，或相醉以酒。
知爲太平民，歎語競聚首。
曰非時之康，還得此樂不。
予因揭是名，命意安敢苟。
凡茲屏翰賢，一境實父母。
必與眾同樂，斯地肯藜莠。
作詩告來者，庶可傳不朽。
廣陵大雪
作者：韓琦
朝代：宋

淮南常歲冬猶燠，今年陰沴何嚴酷。
黑雲漫天一月昏，大雪飛揚平壓屋。
風力軒號助其勢，擺撼琳瑯摧凍木。
通宵徹晝不暫停，堆積樓臺滿溪谷。
有時造出可憐態，柳絮梨花亂紛撲。
乘溫變化雨聲來，度日階庭恣淋漉。
幾縈寒霰不成絲，驟集踈簷還掛瀑。
蟄蛙得意欲跳擲，幽鷺無情成挫辱。
罾魚江叟冰透蓑，賣炭野翁泥沒輻。
閭閻細民誠可哀，三市不喧游手束。
牛衣破解突無烟，餓犬聲微饑子哭。
我聞上天主時澤，亦有常數滋農穀。
膏潤均於一歲中，是謂年豐調玉燭。
此來盛冬過爾多，却慮麥秋欠霑足。
太守憂民仰天祝，願曙氛霾看晴旭。
望晴不晴無奈何，擁被醉眠頭更縮。
張吉甫殿丞宰資陽
作者：韓琦
朝代：宋

去物輕遐邑，宸心與近均。
宜將寬詔意，善恤遠方民。
寒驛鳧先下，春郊雉自馴。
白雲休引望，馨膳有天倫。
張唐卿狀元通判陜府
作者：韓琦
朝代：宋

發策無雙動紫宸，班條新貳兩朱輪。
窅窊仙桂天香重，蔽芾甘棠俗化醇。
駟馬同榮歸蜀道，二龍齊躍出雲津。
前期丹禁徊翔地，鳳沼波平藥樹春。
張汝士寺丞挽辭二首·其一
作者：韓琦
朝代：宋

昔與君遊者，芝蘭永更芳。
高懷澄水月，和氣燠春陽。
陳迹川流遠，嘉名歲景長。
平生歐尹友，嘗歎善人亡。
張汝士寺丞挽辭二首·其二
作者：韓琦
朝代：宋

滿腹康時業，丁年未一伸。
方從中洛掾，俄掩北邙塵。
有子賢荀里，登科感孟鄰。
新阡伊闕下，長得塞門春。
張逸人歸杭
作者：韓琦
朝代：宋

不因疔適出中林，塵外高蹤豈易尋。
鴻在碧霄誰可慕，雲歸蒼島本無心。
堤奩一鑑平湖滿，寺枕千屏疊嶂深。
知己重留多下榻，故棲猿鶴莫驚吟。
待制崔嶧給事移守圃田
作者：韓琦
朝代：宋

使臺凝績大河東，榮圃更臨輔鎮雄。
鸞省要資雖錫命，犧圖清職未推公。
滿天秋色增詩骨，一路歡謠入歲豐。
會取朝家精選意，陪京今是漢扶風。
後園寒步
作者：韓琦
朝代：宋

如何天地舉寒令，獨將殺氣凌邊遐。
公園跬步亦難往，試來舉目成吁嗟。
長空黯淡作愁色，日光似透雲還遮。
朔風刮面不吹雪，徒擾萬竅掀黄沙。
園中索寞不可狀，唯視眾木攢枯槎。
有如漢將肅行陣，遠涉大漠平番家。
貔貅凍列樹營壁，巨矛長戟何交加。
老松一二柯葉在，外皮皴裂埋僵蛇。
幽禽聲好久絕聽，孤城遠近號饑鴉。
齋中酒熱忍自酌，幾何貧戶無纖麻。
冥官持權因意惡，直欲萬類殲陰邪。
窮嚴極烈勢未已，不知泉底生陽芽。
後園春日
作者：韓琦
朝代：宋

并塞園林古，春來似不知。
雨輕成凍易，樹老發花遲。
劇事隨年倦，歡悰入病衰。
芳時期强賞，宴鼓揭天搥。
後園閑步
作者：韓琦
朝代：宋

池圃足高趣，公餘事少關。
幽禽聲自樂，流水意長閑。
近竹花終俗，過欄草費刪。
心休誰似我，官府有青山。
得太清小檜植館中
作者：韓琦
朝代：宋

仙檜移來近紫壇，亭亭將見起亭端。
纖枝未覺來風韻，勁節先知度歲寒。
得地最宜儒館種，結根須作棟材看。
願將軒竹陪蒼翠，带雪聞樽助雅歡。
從駕過金明池
作者：韓琦
朝代：宋

帳殿深沉壓水開，幾時宸輦一遊來。
春留苑樹陰成幄，雨漲池波色染苔。
空外長橋橫螮蝀，城邊真境闢蓬萊。
匪朝侍宴臨彫檻，共看龍艘奪錦回。
御河舟中
作者：韓琦
朝代：宋

過慮先河備，輕舟造愜山。
驚鷗情自動，流水意長閑。
村落多豐外，寒溫不定間。
如何援民溺，搔首只空還。
御製天章閣觀三聖御書奉聖旨次韻
作者：韓琦
朝代：宋

寶閣三休地，琅函列聖文。
天章橫紫極，洛字覆青雲。
花拆驚雷起，龍騰駭浪分。
宸毫知善斷，更嗣禹邦勤。
御製後苑賞花釣魚奉聖旨次韻
作者：韓琦
朝代：宋

花簇香亭萬朵開，琱輿高自九關來。
輕陰閣雨迎天步，寒色留春送壽杯。
仙吹徹雲終縹緲，恩魚逢餌幾徘徊。
曾參二十年前會，今備台司得再陪。
恭謝天地慶成五言六韻
作者：韓琦
朝代：宋

世積皇基厚，天扶帝極安。
宸心思報重，靈答匪誠難。
蠲潔齋居敞，凝嚴路寢寬。
二儀通聖饗，三后接神歡。
惠澤開秋慘，和聲破曉寒。
南山薦君壽，嶢闕聳羣觀。
悲二木
作者：韓琦
朝代：宋

偃蓋孤松挺北軒，亭亭雙柏寢堂前。
干霄夭矯蒼龍上，當戶陰森翠幄圓。
百歲生成猶易枿，近時栽葺欲誰憐。
居官好惡宜加謹，詩拙徒思警後賢。
惜花
作者：韓琦
朝代：宋

看花關有分，分薄亦蹉跎。
蜂蝶爭無限，笙歌得幾何。
利名長自役，風雨不須多。
趁取紅香在，高吟卷醉螺。
感事
作者：韓琦
朝代：宋

一來邊障地，走馬過三秋。
萬緒事常擾，九分春又休。
鸎花誰在目，霜雪只侵頭。
從得風光住，風光可奈憂。
感春貽崔公孺國博
作者：韓琦
朝代：宋

春來天氣作輕寒，故使春芳欲見難。
賴得好風攄俗憤，頓開韶景與人看。
詩情遇敵豪雖減，杯興逢辰老未闌。
幸遇親朋時枉駕，且偷壺刻奉清歡。
感花
作者：韓琦
朝代：宋

彫堂瞰寶欄，有花病不妍。
誰知窮山顛，牡丹一尺圓。
寶欄鋤溉足，窮山風日煎。
彼此不得地，天道胡爲然。
兩適豈易得，茲恨無窮年。
慶曆甲申郊禮告成五言十韻
作者：韓琦
朝代：宋

聖饗申精意，靈心察至虔。
因知齋次雪，爲顯祭時天。
清廟陳豐潔，中壇致吉蠲。
樂和來瑞物，景霽見非煙。
卜日灰飛管，通祠火舉權。
短茵新禮重，虛幄睟容專。
盛美推穹昊，釐祥被幅員。
慶成朝萬玉，霈澤謹三錢。
有幸瞻熙事，無才列奏篇。
爲民祈福應，親記德音宣。
戇老庵會陳龍圖
作者：韓琦
朝代：宋

北第新成戇老庵，日期休此養無堪。
地偏深得幽居興，景野難將俗好參。
戶外鳴泉疑拊石，城頭叢薄當凝嵐。
何須便挹浮邱袂，且奉高賢聽雅談。
戊戌元日喜雪
作者：韓琦
朝代：宋

新元迎曉朔風凉，零落同雲勢漸霶。
氣候未春終是臘，禱祈方得合稱祥。
拜章粉絮迷朝珮，獻壽瓊花入御觴。
自是三農豐歲兆，人聲何必問宮商。
戊申末伏與立秋同日
作者：韓琦
朝代：宋

末伏居嘗極藴隆，今辰俄與立秋同。
雖餘暴虐難禁暑，奈有蕭騷已至風。
冰出魏臺猶示貴，扇思班篋欲收功。
從茲漸入清凉境，林嘒寒蟬露曖空。
戊申臘寒
作者：韓琦
朝代：宋

朔風吹苦寒，近歲省未有。
重裘不可禦，凍袖敢出手。
初嚴刮面膚，漸虐摇臂肘。
終難凌壯肌，殊易挫衰朽。
持觴欲爲敵，病胃怯戰酒。
茵幬通作冰，强卧安得久。
擁鼻反收吟，其孰噤汝口。
何心窺園池，銳意墐戶牖。
流庸方滿塗，天不念黔首。
吁嗟卒無奈，默坐算五九。
戊申西洛中秋對月
作者：韓琦
朝代：宋

海東推出水晶毬，碧抹晴空暝靄收。
素景獨宜惟上節，清光無敵是中秋。
家爲梵室黄金界，人在天宮白玉樓。
當此客途衰病者，敢於詩酒擅風流。
戲題仙掌
作者：韓琦
朝代：宋

三峰晴曉碧相挨，仙掌分明出霧開。
莫向巍峩衒高手，也曾先得桂枝來。
扶溝宰周源來求二蘇兄弟留題于白鶴觀詩
作者：韓琦
朝代：宋

二蘇遺筆匿仙扃，賢宰來求爲發明。
字久半隨風雨剝，氣豪猶入鬼神驚。
終疑鸞鳳騫雲去，不假江山到骨清。
人對盛時須自勉，醉吟顛草尚垂名。
拜墳
作者：韓琦
朝代：宋

欲知爲郡寵，晝錦入家村。
自古拜松檟，幾人如子孫。
麾幢新俗觀，牛酒飫鄉尊。
儒者榮斯甚，將何報國恩。
拜西墳
作者：韓琦
朝代：宋

樓角聲喧促曉更，致虔塋域出西垌。
春山带雨和雲重，麥隴如梳破雪青。
鄉樹溟濛天水墨，村農淳野古畦丁。
陰迷俄景催歸馭，暫向東風俗眼醒。
提舉陳龍圖春寒惠然見訪
作者：韓琦
朝代：宋

冒寒連驛促征輪，須信相思是故人。
頓似清風袪大暑，何嗟明月隔芳塵。
雪隈簷角依微在，春著花稍次第新。
不把一杯同一笑，此時幽憤興誰伸。
提舉陳龍圖特垂顧遽促歸軒
作者：韓琦
朝代：宋

千里相思訪所知，昔人曾有此聞稀。
方欣一見銷萌吝，便忍連章賦式微。
早是衰年多感慨，不堪寒色挫芳菲。
剡溪雪月光如晝，懊惱仙舟興盡歸。
提舉陳龍圖遷居邢臺二首·其一
作者：韓琦
朝代：宋

鄉居新葺後，歸興邈難招。
老去重離別，秋來添寂寥。
雲橫初送雁，渡淺未成橋。
千里猶思駕，封圻幸不遥。
提舉陳龍圖遷居邢臺二首·其二
作者：韓琦
朝代：宋

多病襟懷易入憂，那堪驚別復驚秋。
難追劉白樽前樂，尚約松喬世外遊。
花發東籬誰共酌，草荒南浦只生愁。
從茲冷落歡吟地，晝錦榮歸興狎鷗。
放泉
作者：韓琦
朝代：宋

緩带憑軒喜放泉，映花穿柳逗潺湲。
誰言勝境須崑閬，自有清音過管絃。
赴海任遥終澤潤，灌園思足尚留連。
衰翁日寄南窗傲，枕上時醒白晝眠。
新柳二闋·其一
作者：韓琦
朝代：宋

弄黄含綠葉開眉，最有春來次第知。
生計任隨栽者意，却嗤松柏不禁移。
新柳二闋·其二
作者：韓琦
朝代：宋

驛路行人東復西，等閑攀折損芳枝。
有生自是無根物，忍向樂風贈別離。
新植花開
作者：韓琦
朝代：宋

去歲栽花遍小欄，只憂芳豔不禁寒。
年來醉賞春風裏，無限邊人見牡丹。
新歲拜墳二首·其一
作者：韓琦
朝代：宋

先隴比如何，新年重一過。
風迎人意好，春入鳥聲和。
畎畝因時勸，松楸趁暖科。
公餘私遂及，吾幸比爲多。
新歲拜墳二首·其二
作者：韓琦
朝代：宋

新歲齋前寂訟鈴，不妨諏日展先塋。
遥知隴樹春方到，一見家山眼又明。
孝弟少期爲俗勸，里閭烏足語吾榮。
此行猶苦圭符累，名遂歸來更盡誠。
新燕
作者：韓琦
朝代：宋

出入高堂性似馴，泥巢深穩足容身。
雕梁並宿嫌頻看，巧語多應是罵人。
新移宴廳
作者：韓琦
朝代：宋

魏藩池館有唐風，宴宇耽然制尚雄。
歲月已深摧巨棟，庭除非舊逼離宮。
稍遷基址囂塵外，適在園林掩映中。
從此命賓何最盛，四時嘉景盡牢籠。
早夏·其一
作者：韓琦
朝代：宋

脫幘吏休後，憑軒風快餘。
瀑泉增瀨急，新葉補林疏。
早夏·其三
作者：韓琦
朝代：宋

十里溪源注北塘，貯成寬碧澹泱泱。
新蒲弱荇參差綠，去鶩來鳧斷續行。
一纜輕波摇鷁舸，滿罾斜日晒魚梁。
使君思拙無清夢，高柳陰成草自長。
早夏·其二
作者：韓琦
朝代：宋

暑初天未熱，觀閣進輕涼。
果熟愁枝重，荷生覺渚香。
早春病起
作者：韓琦
朝代：宋

朝來殘雪盡，春意滿東郊。
嫩綠開池面，深紅點杏梢。
山晴添遠靄，鴉暖認危巢。
正是芳時病，吟鸎似見嘲。
早發韋城
作者：韓琦
朝代：宋

北去川原極目平，修途塵斂雨初晴。
歲豐禾黍高低積，天曉雲霞散亂明。
宵露尚漙香草木，朔風時緊撼旗旌。
病襟斗覺精神健，屈指鄉邦近數程。
早行
作者：韓琦
朝代：宋

冒暑行宜早，修途不困人。
遠風清逐睡，微露濕低塵。
好月看無盡，高吟意益新。
未雞知漸曉，天角下星辰。
早行
作者：韓琦
朝代：宋

脂轄行傷早，揚旌興莫窮。
水遥天色共，雲細月波通。
巧舌爭啼曉，香牙盡入風。
縱吟殊未已，初旭放晴紅。
早赴墳莊
作者：韓琦
朝代：宋

疊疊山依皺曉霞，羲輪騰海露天涯。
一川圖畫秋方靜，萬積京坻穀盡槎。
舊鄴餘風含古意，太行高景落詩家。
訟庭經日如僧舍，又到村居倚將牙。
明堂慶成五言二十韻
作者：韓琦
朝代：宋

至矣君嚴父，其惟祀配天。
明堂茲有法，路寢復申虔。
禮簡刊前誤，圖新煥昔傳。
乾坤隆正位，辰火協高躔。
宗德停參侑，推尊獨大圓。
兼崇太極坐，並享總章筵。
節物豐秋後，齋精吉玄前。
既祗真館駕，遂潔閟宮牷。
泛灑輕塵失，涵濡惠澤先。
直由誠意感，卒使祭無愆。
翌日回清蹕，中宵儼邃延。
一純通肸蠁，五室敞蟺蜎。
和必流金石，馨非主豆籩。
靈光燭窗戶，飚駕觸旄旃。
齊酌終三薦，神釐答萬年。
歡聲摇海嶽，瑞色變雲煙。
餕已均庖賤，恩思被幅員。
星雞隨敕豎，赦鶴下樓宣。
教不煩家至，民惟視德遷。
普天知子道，斯匪化工然。
明鎬學士領漕益州
作者：韓琦
朝代：宋

忠臣重此過邛崍，經計才優帝命諧。
縣弩清塵資遠撫，史彤修職峻榮階。
蜀天星入人先候，劍路銘昏蘚半埋。
錦里萬家迎使旆，壺漿應釋去思懷。
春寒
作者：韓琦
朝代：宋

春寒著人骨，病軀殊未堪。
雁慵難遡北，花怯不開南。
詩筆少新興，戰觥思舊酣。
邊垂何事樂，寂寞月將三。
春寒呈提舉陳薦龍圖
作者：韓琦
朝代：宋

春寒入人骨，病肌尤見侵。
芳園欲暫適，風惡不可禁。
回身復擁爐，噤餘難發吟。
幾日陽和恩，一開愁悴心。
春日磑亭同會
作者：韓琦
朝代：宋

金湯西北綠陰中，雙磑當渠一派通。
人跡罕來花自老，利源常在水何功。
事能如意嗟常少，春苦無情去又空。
大抵相知難會合，且同樽酒醉春風。
春晴
作者：韓琦
朝代：宋

霽色破春昏，高樓日未曛。
林稍零舊雨，山頂入殘雲。
醉粉勻花頰，風羅縐水紋。
踏青入誤約，芳思幾紛紛。
春陰席上
作者：韓琦
朝代：宋

臘寒初破作春陰，澌澁銅烏遠漏沉。
氣折笙簧聲易軟，澗勻梅柳色潛深。
已催豪俠將狂興，更惱衰殘欲病心。
任展輕銷誰畫得，霧昏樓閣半遥林。
春陰馬上
作者：韓琦
朝代：宋

正是風和日暖天，重陰凌擾苦纏綿。
蕉心自結憑誰展，柳眼慷開只待眠。
草濕謾鋪留醉席，榆寒難擲買春錢。
幾時霞外氛霾散，放出紅輪一丈圓。
春雪
作者：韓琦
朝代：宋

幾陣風凝霰作牀，穩承花雪入春芳。
南園蝶舞都疑夢，北嶺梅開只欠香。
氣暖不容冰笋就，潤深潛引麥針長。
衰翁未得陽和助，且自宜城抵醉鄉。
春霖
作者：韓琦
朝代：宋

咫尺東郊路，春霖絕未通。
銷閑生弈思，醒睡費茶功。
樓迥昏昏霧，窗寒霎霎風。
待晴桑陌上，五馬恣𤧚瓏。
晉祠
作者：韓琦
朝代：宋

唐叔祠推晉域雄，乘春來謁想遺風。
前庭樹古圭曾剪，近垅禾新穎未同。
山峻尚存維翰德，泉深長瀉及人功。
愚民不識邦君重，歲歲西神酒食豐。
晉祠魚池
作者：韓琦
朝代：宋

女郎祠下池，清瑩薄山脚。
游鱗明鑑中，素恃神可託。
羣嬉不畏人，似得天真樂。
祠者常見憐，投食任爭綽。
且疑神佑之，縱嚵安敢摸。
達者時公攘，羹鱠陷烹斫。
神乎所保扶，未免挫陰惡。
何如致君人，其道本宏博。
天下日唐虞，聲教盡薰灼。
推此及微類，魚鱉得咸若。
晚步後園覺有春色
作者：韓琦
朝代：宋

桃李知春意，陽和到嫩萌。
風霜誰自困，鸎蝶始多情。
終入芳菲賞，休論早晚榮。
窮邊何所負，轟鼓醉金觥。
晚秋有感
作者：韓琦
朝代：宋

倦鵲穿林趁獨棲，此情唯有老鰥知。
西風日緊重陽近，忍對黄花把酒巵。
晝錦堂
作者：韓琦
朝代：宋

古人之富貴，貴歸本郡縣。
譬若衣錦游，白晝自光絢。
不則如夜行，雖麗胡由見。
事累載方冊，今復著俚諺。
或紆太守章，或擁使者傳。
歌樵忘故窮，滌器掩前賤。
所得快恩仇，愛惡任驕狷。
其志止于此，士固不足羨。
茲予來舊邦，意弗在矜衒。
以疾而量力，懼莫稱方面。
抗表納金節，假守冀鄉便。
帝曰其汝俞，建纛往臨殿。
行路不云非，觀歎溢郊甸。
病軀諧少休，先隴遂完繕。
歲時存父老，伏臘潔親薦。
恩榮孰與偕，衰劣愧獨擅。
公餘新此堂，夫豈事飲燕。
亦非張美名，輕薄詫紳弁。
重祿許安閑，顧己常競戰。
庶一視題榜，則念報主眷。
汝報能何爲，進道確無倦。
忠義聳大節，匪石烏可轉。
雖前有鼎鑊，死耳誓不變。
丹誠難悉陳，感泣對筆硯。
晝錦堂再賞牡丹
作者：韓琦
朝代：宋

錦堂重賞牡丹紅，不惜殘英數日空。
嘉艷豈無來歲好，清歡難得故人同。
誰言山下曾爲雨，只恐身輕去逐風。
且共對花開口笑，莫持姚左較雌雄。
晝錦堂同賞牡丹
作者：韓琦
朝代：宋

牡丹親植錦堂前，回首光陰二十年。
一見開顔如有舊，三來經賞豈無緣。
競新品目應輸洛，獨守單平似信天。
欲寄朝雲皆大筆，願搜豪句飾妖妍。
晝錦堂賞新牡丹
作者：韓琦
朝代：宋

欲集珍叢稱此堂，春來栽檻首花王。
連砧不動開猶少，對酒多情格自强。
白晝已凌鄉錦色，清陰宜接訟棠芳。
娛賓一奉笙歌賞，從此香名歲月長。
暮春康樂園
作者：韓琦
朝代：宋

榆莢紛紛擲亂錢，柳花相撲輥新綿。
一年寂寞頻來地，三月芳菲已過天。
樹密只喧閑鳥雀，臺高猶得好山川。
病夫不飲時如此，徒有詩情益自然。
暮春書事
作者：韓琦
朝代：宋

榆莢空飛不算錢，韶光歸速置何緣。
惜春情味過年少，戰酒英雄退日前。
竹笋迸階抽兕角，楊花鋪水漲龍涎。
妖妍萬變成凋謝，長養須資大夏權。
暮春書事自和
作者：韓琦
朝代：宋

東君回轡肯流連，詩入衰情更易緣。
荷葉如錢生水面，楊花飛雪滿階前。
感時空濺傷春淚，殢酒思流見麴涎。
殘景向人催上老，似推公道不容權。
會壓沙寺觀梨花
作者：韓琦
朝代：宋

同賞利花過浄坊，壓沙幽閴面平岡。
孤園不治黄金界，醉筆徒誇白雪香。
風急幾翻雲影亂，殿深全掩玉毫光。
朝來經雨低含淚，競寫真妃寂寞粧。
會故集賢崔侍郎園池
作者：韓琦
朝代：宋

崔園高絕五門西，塵外風光是處宜。
唐室舊池因地得，漢宮遺址上樓知。
青螺萬嶺前爲障，碧玉千竿近作籬。
我住鄴臺殊草創，一來尤覺愬歸遲。
會食許公亭
作者：韓琦
朝代：宋

許公亭館壓通津，强率羸軀接會賓。
萬隴得苗經飽雨，滿車餘粟有歸民。
退花杏小驚春晚，繫馬蔬柔辨食珍。
風伯入讒憎樂事，怒號終日走埃塵。
望宸閣雪後
作者：韓琦
朝代：宋

重陰初釋六花殘，試倚危欄一望看。
魂爽頓如居物外，句新難得上毫端。
酒收豪席珊瑚碎，風刮仙盤沆瀣乾。
化就兜羅綿世界，鷲宮高插白雲寒。
望江南·憶江南
作者：韓琦
朝代：宋

維楊好，靈宇有瓊花。千點真珠擎素蕊，一環名玉破香葩。芳豔信難加。如雪貌，綽約最堪誇。疑是八仙乘皓月，羽衣搖曳上雲車。來會列仙家。
柳溪嘲蓮
作者：韓琦
朝代：宋

清香奇色匝芳洲，只得公餘一見休。
道是好花堪謔問，幾時曾上美人頭。
柳絮
作者：韓琦
朝代：宋

楊柳生花不戀枝，紛紛終日亦何依。
聚來庭下爲毬輥，散向空中作雪飛。
閒共落英浮遠水，靜和幽蝶舞斜暉。
見君方惜春難住，忍縱輕狂攪擾歸。
柳絮二闋·其一
作者：韓琦
朝代：宋

慣惱東風不定家，高樓長陌奈無涯。
一春情緒空撩亂，不是天生穩重花。
柳絮二闋·其二
作者：韓琦
朝代：宋

絮雪紛紛不自持，亂愁縈困滿春暉。
有時穿入花枝過，無限蜂兒作隊飛。
栽花二闋·其一
作者：韓琦
朝代：宋

名園嘗已植羣芳，更得新株補舊行。
非欲後來傳好事，只圖芬馥滿吾鄉。
栽花二闋·其二
作者：韓琦
朝代：宋

百品名花手種來，復尋嘉艷及時栽。
主人便去心無恨，從向東風自在開。
榮歸堂
作者：韓琦
朝代：宋

非才忝四鄰，待罪涉一紀。
妨賢得云久，不退不自耻。
永厚復土初，疊奏犯斧扆。
乞身臨本邦，多疾便攝理。
帝曰吁汝琦，輔翼甚勞止。
今俾爾榮歸，揭節治故里。
均逸向盛辰，寵異固絕擬。
整裝將北轅，羌釁兆西鄙。
俄易帥感秦，旰食論所倚。
艱難惡敢辭，奔走奉寄委。
天聲方震揚，狡穴懼夷毀。
欵塞械兇酋，唯幸赦狂詭。
疆事計日寧，拙疹乘衰起。
披誠叩上仁，再遂守桑梓。
尫疲解劇煩，宴息良自喜。
園池昔恢拓，顧覽盡遺軌。
獨於北堂北，地勝失經始。
前人欲興作，就此創基址。
中輟如有待，命我成斯美。
鳩材亟僝功，因陋謹增侈。
芳林環密陰，鯨口下洹水。
吾堂據其陽，萬象來明煒。
匪直怡病襟，間足具賓簋。
僚屬請吾名，在景或在己。
吾謂夸風光，未若尊制旨。
視榜以思報，義實晝錦比。
或笑此翁愚，榮極尚不已。
鄉閭得蹔休，胡自勤勤耳。
吾曰勤雖愚，吾慮亦長矣。
天地施大恩，報上盡螻蟻。
終期謝貴仕，歸第保頹齒。
吾舍與公居，相去百舉跬。
豈無賢太守，有意待園綺。
安車時一來，爲我此加禮。
榮歸觀蓮戲成
作者：韓琦
朝代：宋

風捲蓮香不斷頭，田田荷影動清流。
紅包密障魚鷹坐，綠蓋低容水馬遊。
時折嫩梢供玉箸，更裁圓葉代金甌。
何如滿艦傾醇酎，醉向花前打拍浮。
樞廷對竹
作者：韓琦
朝代：宋

一紀前曾對此君，依然軒檻喜重親。
丹心自覺同高節，青眼相看似故人。
不雜囂塵終冷淡，飽經霜雪尚精神。
樞廷豈是琴樽伴，會約幽居稱幅巾。
次日早赴西墳
作者：韓琦
朝代：宋

風入旌旗撼曉光，兩塋親展喜非常。
濃陰蔽野瞻喬木，逸勢橫天認太行。
自歎重茵寧及養，縱垂三組敢夸鄉。
路人或指榮雖甚，明哲何如漢子房。
次韻再答
作者：韓琦
朝代：宋

天和人意共昏昏，飄擲繁霙助客樽。
正會笙歌開醉目，忽驚珠玉得嘉言。
已凌衰鬢爭霜采，更拂妖顔上粉痕。
東閣有賢才調雅，媿無優禮紹公孫。
次韻和兗州王待制過汶上見寄
作者：韓琦
朝代：宋

淺局雖難繼大才，谿堂佳致亦添來。
奇花並蔕宜新種，芳樹連柯得舊栽。
良執假途形詠歎，鄰封爲治惜淹徊。
想君醉問歌人處，不向風前酹一杯。
次韻和國信趙內翰北口見寄
作者：韓琦
朝代：宋

時得不可失，時乎況得天。
蔓圖非易力，鴆毒是安眠。
廟勝兩楹決，壺漿一檄傳。
臨關休發詠，歸議主當然。
次韻和子淵學士春雨
作者：韓琦
朝代：宋

天幕沉沉淑氣溫，雨絲輕軟墜雲根。
洗開春色無多潤，染盡花光不見痕。
寂寞畫樓和夢鎖，依微芳樹過人昏。
堂虛座密珠簾下，試問淳于醉幾樽。
次韻和宋適推官壓沙惠詩
作者：韓琦
朝代：宋

天知人意喜春娛，故作輕雲捲復舒。
風撼花飛鋪宴席，雨平沙穩助流車。
蛾顰嫩葉初眠柳，馬茁柔椿未薦蔬。
何必笙歌喧坐上，且延歡伯侍香裾。
次韻和崔公孺國博模刻文正范公閱古堂詩
作者：韓琦
朝代：宋

閱古堂成在北邊，希文詩筆美前賢。
高吟尚紀終軍策，小字如觀樂毅篇。
欲起貴名增世慕，更刊餘禮廣人傳。
其他事業知難泯，盡入仁宗實錄編。
次韻和崔公孺國博西亭感懷
作者：韓琦
朝代：宋

常虛西館待高賢，一見襟懷兩釋然。
且叩真詮期進道，不論衰鬢逐凋年。
頑金在礦須當變，逸驥無鞭亦自前。
相叩屢辭雖未得，已齊朝市與林泉。
次韻和崔公孺國博觀君謨所書孝親崇福院牌
作者：韓琦
朝代：宋

欲護親塋薦福殊，僧藍營葺幾年餘。
名因先帝鴻恩錫，牌得君謨大字書。
佛宇增輝良自爾，鄉廬傳美孰加予。
須知體法多奇處，深造鍾王奧妙墟。
次韻和崔公孺國博觀新模正獻杜公草書
作者：韓琦
朝代：宋

珍藏正獻草書詩，傳誡雲來示永貽。
幾夜風濤偃松柏，半天雷雨起蛟螭。
臨池學苦應同妙，舞劍功如未是奇。
刊石豈徒爲世玩，更思清節可師之。
次韻和崔公孺國博觀新模鄴王書
作者：韓琦
朝代：宋

唐季諸侯孰擅雄，鄴邦高襲世勳洪。
圖功自可超煙閣，接士殊優在雪宮。
刀筆風流爭戰外，生靈安帖笑談中。
詩豪墨妙家藏久，二美刊傳定不窮。
次韻和崔公孺國博遊興國寺廣嚴院
作者：韓琦
朝代：宋

紺園南北壓通寰，氣象超然出世間。
只見莊嚴尊十地，不須微瑣說三山。
浮雲自縛春春失，真境無塵事事閑。
我有歸依殊勝願，吏文常擾幾時還。
次韻和崔公孺國博黄杏花
作者：韓琦
朝代：宋

顆顆裝成藥竈牙，日邊開處近彤霞。
真宜相閣栽培物，更是仙人種植花。
高行出羣猶仰慕，香名超格合洪誇。
諸賢繼有尋芳會，欲奉歡游決自差。
次韻和崔國博西亭喜雨
作者：韓琦
朝代：宋

暑雨滂然僅作霖，連宵殊未擴陰森。
全祛下土將焚患，盡識高穹不忍心。
斗厭埃氛開眾目，了無煩熱自吾襟。
當軒倍勝松風過，何必清音一弄琴。
次韻和崔象之寺丞西亭雨下
作者：韓琦
朝代：宋

初暑軒窗覆翠陰，更宜飛雨濯塵襟。
喜花添色自人意，爲歲期豐獨帝心。
餘潤日隨和氣浹，好聲時逐遠風沉。
郊原徧採農家議，一寸真如一寸金。
次韻和張宗益工部初到相臺書事
作者：韓琦
朝代：宋

園池開拓費經籌，雅意奚專自宴休。
好事庶逢賢守繼，康時聊便里民游。
一聞公暇閑無敵，頓激歸心浩不收。
早晚再容懷綬樂，赤松高趣遂希留。
次韻和文潞公題王右丞維輞川圖
作者：韓琦
朝代：宋

輞川誠自好，人各愛吾園。
欲縱家山樂，終縻吏事繁。
鴻飛思避弋，羝觸困羸籓。
幾日歸陶徑，方知踐此言。
次韻和文潞公題韓晉公村田歌舞圖
作者：韓琦
朝代：宋

升平胡可狀，歌舞入樵蘇。
歲美人皆樂，朝和野共娛。
心休無事擾，本固絕顛扶。
我願明時治，長如此畫圖。
次韻和方謹言郎中再觀省中手值竹
作者：韓琦
朝代：宋

翠影參差漸拂階，清郎曾此占奇哉。
辭君昔爲蓴羹去，戀爾今同菊徑來。
玉聳勁枝欺暮雪，繡殘文籜委寒苔。
虛心高節依然在，幾見繁英落又開。
次韻和春聊學士早春
作者：韓琦
朝代：宋

雪霽春來極目心，遠眉新黛破遥岑。
風傳花信值寒晚，煙染柳姿隨日春。
酒美好陪遊騎鬭，桃香誰待此門尋。
歡期未集芳辰在，冤對慵繙簡字金。
次韻和機宜强至都官喜雪
作者：韓琦
朝代：宋

繁雲凝結遠成堆，雪意應隨雅客來。
滿地粧梅知臘近，一天風絮誤春迴。
玳欹賓席豪詩筆，珠沃歌喉滑醉杯。
病叟有心萌酒戰，明轟鐘鼓不銜枚。
次韻和滑州梅龍圖寒食溪園
作者：韓琦
朝代：宋

溪園高致此非遐，請爲公陳眾所誇。
一境熙臺躋舊俗，萬民和氣入新花。
流芳只有人思召，行樂何須坐有車。
不獨清明資勝會，四時風月愜詩家。
次韻和留守宋适推官遊宴御河二首·其一
作者：韓琦
朝代：宋

笳鼓齊喧泛御津，何妨同欲樂茲辰。
中三節物初過五，八十春光未破旬。
紅旆厭風收電脚，綠波傷櫂散魚鱗。
欲知治世昇平象，請看熙熙兩岸民。
次韻和留守宋适推官遊宴御河二首·其二
作者：韓琦
朝代：宋

三月春容駘蕩天，御流飛舸引雙旜。
十分芳景無三二，四合游人有萬千。
花任風殘猶逐水，酒隨歌半已空船。
病夫且伴嘉賓醉，不過明朝卯尚眠。
次韻和真定李侍郎新創流杯
作者：韓琦
朝代：宋

不有浮觴樂，誰知愛客深。
投醪當席意，修禊昔賢心。
自至疑仙術，虛來協道襟。
去留雖任物，斟酌孰窺陰。
阻挹齋中酒，空勞塞上吟。
清潭時一望，搔首莫能簪。
次韻和致政王子融侍郎歸休述懷二首·其一
作者：韓琦
朝代：宋

周旋通顯竭忠勤，勇退翩然得謝身。
鳴玉乍辭天上貴，揮金長示里中仁。
滿牀黄卷閒爲伴，一枕清眠任過晨。
六十九歸今昔少，萬年青史紀高人。
次韻和致政王子融侍郎歸休述懷二首·其二
作者：韓琦
朝代：宋

禮稱七十還君事，豈必如期許退身。
臣子引年雖審分，朝廷圖舊合推仁。
曉登文石方延刻，暮掛危冠不待晨。
竊惜聖神求治意，未宜輕去老成人。
次韻和通判錢昌武郎中上巳許公亭惠詩
作者：韓琦
朝代：宋

亭館蕭然古岸頭，園林雖雅背清流。
感時堪惜芳菲過，拖病須從祓禊遊。
歸艦逆風乘醉去，落花隨水带香浮。
貳車欲繼山陰事，立賦新篇不易酬。
次韻和通判錢昌武郎中中秋遇雨
作者：韓琦
朝代：宋

靈祠躬禱極伸虔，唯恐愆陽病晚田。
不恨高樓空宴月，却欣豐澤入民天。
且歌多稼將棲畝，莫賦嘉期動隔年。
媿誤賓軒侵夜散，阻看銀界爛三千。
次韻和都運孫永待制廣教院三頭牡丹
作者：韓琦
朝代：宋

駢枝三出牡丹紅，奇有雙頭結未工。
宛似靈芝相並秀，瑞雲攢處起香風。
次韻和都運崔諫議寄示立春前一日宿嵐谷山程
作者：韓琦
朝代：宋

絕塞風霜正樹威，不知韶律起從微。
十千酒且迎春酌，五九寒須半臘歸。
破屐好山連日上，費詩嬌雪著人飛。
屬封所過皆蒙惠，民吏應如挾纊衣。
次韻答侍讀張龍圖索閱古堂詩石本
作者：韓琦
朝代：宋

千年賢迹一堂間，日企英風敢自安。
爭似公陳無逸義，君王圖入殿屏看。
次韻答判河陽文潞公述相洛所居之勝
作者：韓琦
朝代：宋

玉椀高居眾所誇，三川推甲一何嘉。
前兼勝勢韓王第，右枕名區洛尹衙。
此宅吾鄉聊庇族，悔違公語卜隣家。
縱思却作招來戶，脚重難營老小車。
次韻答前水監王荀龍郎中重九感懷
作者：韓琦
朝代：宋

應厭偏州節物荒，重陽前忍去安陽。
雙清易感霜莖怨，三雅難留露蕊芳。
不惜高吟來疾置，尚思衰叟會寒鄉。
誰知衣弊京塵客，乃是南宮卧錦郎。
次韻答子淵學士
作者：韓琦
朝代：宋

憶昔明道初，窮冬極短晝。
給札金鑾坡，孤拙並髦秀。
諸公名世才，奮筆若神佑。
蕪辭亦見收，聖造等天覆。
子淵親契深，實出同試右。
自茲接珍羣，軒翼羾紫宙。
忠義必相勉，權利孰肯就。
洞照無隱情，胸臆爛辰宿。
宦路有亨塞，叨竊愧鄙陋。
何時聚德星，一慰荀陳舊。
次韻答子淵趙學士
作者：韓琦
朝代：宋

再乞鄉邦遂志艱，十年方得見家山。
晝衣麗錦過前寵，秋逼衰蒲失舊顔。
數月又遷當冗劇，一生曾未識安閑。
故人千里無由愬，賴有詩筒去復還。
次韻答安撫滕甫侍讀誕日惠詩
作者：韓琦
朝代：宋

椽筆親揮善祝詩，老顔筋骨逸如飛。
玉關尚抑動侯入，遼海先欣病鶴歸。
顧眄已知增氣燄，夢魂猶想接容輝。
宸襟一日懷忠藎，召節星馳出禁扉。
次韻答宮保張相公以長篇見寄
作者：韓琦
朝代：宋

睿師當亨會，真賢上貴途。
驥程輕歷塊，鵬運狹搶榆。
大器方膺用，清風自少徒。
危言忘世忌，直道得神扶。
廩粟常周急，囊衣異弗婁。
臨戎資遠略，進讀待名儒。
位峻升中執，胡驕賴北狙。
殊隣摧桀驁，正路屏榛蕪。
機務參籌幄，恬波靜海隅。
高名喬嶽重，勁節老松孤。
眾望歸鈞席，羣生入化罏。
幽遐通滯塞，愁鬰變怡愉。
明哲咸推甫，深忠獨許壺。
上樞俄任德，冢輔適容愚。
清燕常陪論，丹誠得盡輸。
協心安國本，罄宇保民蘇。
知止頻思退，遺榮遂懇圖。
連章傾悃愊，重責厭憂虞。
物議皆嗟去，宸言勉賜俞。
四朝全始卒，一代足師模。
恣逐林泉樂，幾忘僕馬痡。
韓城窮近賞，嵩谷喜深趨。
飛溜星分派，奇峰笋迸株。
買山兼勝得，卜宅與真俱。
壽考何人及，優游舉世無。
神頤紫虛觀，迹謝赤墀塗。
不意煩詩筆，勤來恤病軀。
龍章驚表裸，雀彈枉投珠。
酬唱情雖接，仙凡路尚殊。
終期解官綬，先約造靈區。
次韻答崔公孺國博
作者：韓琦
朝代：宋

向陪亡室鶺鴒原，正是輕霜九日天。
醉語忘形幾爾汝，詩毫揮紙速雲烟。
思窮碧落今無術，淚灑黄花兩換年。
一覽嘉章生百恨，孤懷還昧覺心圓。
次韻答崔公孺國博西亭感懷
作者：韓琦
朝代：宋

常喜交親燕此中，忽移歡緒作悲翁。
桃陰已盛何曾語，檜影長閑不厭風。
數漏趁朝心拱北，忍饑開閣客盈東。
人生易別須偷暇，爲我樽前話苦空。
次韻答崔公孺國博西亭燕飲
作者：韓琦
朝代：宋

一稔繁機困備員，芳時何暇目春妍。
自慚東閣延才地，得會西豪聚里賢。
益友至言皆有味，禪宗高論邈無邊。
須知樽酒相留意，老去離懷異少年。
次韻答崔公孺比部至陳橋驛來別相會
作者：韓琦
朝代：宋

永日勞君倍驛馳，相期無失見相思。
義均呂駕來千里，情過陽關書一巵。
喜接禪醫開道眼，愧逢詩將立降旗。
此行且縱漳濱卧，免弄幽并俠少兒。
次韻答并帥王仲儀端明以詩見寄
作者：韓琦
朝代：宋

退削嘗連上，清衷遂一開。
調元辭重任，殄寇倚非才。
虎士方爭奮，羌雛已訴哀。
遽馳金節覲，俄得錦衣回。
雅契瞻并府，衰容病鄴臺。
孤懷難託雁，芳信忽傳梅。
瑇瑁遥賓席，蒲萄入醉杯。
高談嗟阻闊，危榭幾徘徊。
大鹵誠淹帥，中樞即貳台。
三槐東第甲，還似相車來。
次韻答并帥龐公謝寄古硯
作者：韓琦
朝代：宋

誰傳石末首青州，鄴硯今推第一流。
更好豈堪濡化筆，報瓊終念木瓜投。
次韻答張宗益工部
作者：韓琦
朝代：宋

昔忝臨漳守，娛心自退公。
閑愁放天上，真境得壺中。
燕處雖云適，規模惜未豐。
恢園隳舊堞，困宇出新工。
材品珍方用，花名異始充。
泉分洹水堰，梁下鄴城宮。
今始推良牧，褒辭借病翁。
笙鏞諧廟瑟，珠玉滿郵筒。
詎敢矜前政，徒知偃下風。
北堂留衣錦，西巘峻維嵩。
休逸簷梢月，榮歸浪襯虹。
班條多暇日，清賞此何窮。
次韻答張宗益工部喜陳薦龍圖竇舜卿侍郎同至相臺
作者：韓琦
朝代：宋

嘉客非期會，如因病守邀。
靜俱知道勝，隱不待文招。
柳色堆瑶榭，荷得湊綺寮。
幾回杯興逸，同欲御仙飚。
次韻答承旨王端明
作者：韓琦
朝代：宋

禁扃清切擬仙都，多病年年絕寒居。
四海風雷歸舊筆，二垂霜霰乃吾廬。
道同今古猶相照，事役鱗鴻不計踈。
莫謂安恬道留滯，是非終有史臣書。
次韻答接伴夏倚少卿
作者：韓琦
朝代：宋

定幕雍容綠水濱，使軺今喜接光塵。
當年不足稱良治，此日空慚問大鈞。
鐘鼎已無前飲勝，笑言應認昔懷真。
開樽莫惜俄歡弁，數刻相違易愴神。
次韻答提舉劉司封見訪
作者：韓琦
朝代：宋

琳館優閑祿隱郎，高懷存舊寵吾鄉。
觀梁共且希魚樂，巢閣終應待鳳翔。
囊疏一時驚慄慄，殿楹常記日堂堂。
忠言非久回宸慮，坐見無爲拱舜廊。
次韻答提舉王郎中
作者：韓琦
朝代：宋

病質衰來百事慵，遺榮心欲企高蹤。
疲駑向老知無用，聖德矜愚諒有容。
筋力豈能誇矍鑠，林泉終幸養孱庸。
東籬秋晚黄花盛，陶令思歸興愈濃。
次韻答提舉王郎中歲除有感
作者：韓琦
朝代：宋

歲除詩筆復加勤，和寡辭高過郢人。
可念風期千里闊，又看春態一年新。
幾時鄰糴盈倉足，來濟吾民比戶貧。
開道海艘將自押，使車應捨未須巾。
次韻答提舉陳龍圖重陽感舊
作者：韓琦
朝代：宋

三邊伊昔喜延枚，每向良辰命宴杯。
幾遇雪天留兔苑，嘗因風賦重蘭臺。
錦衣寬病恩何厚，琳館甘閑老未催。
白首又同吹菊會，且將愁臆暫時開。
次韻答提點醴泉張宗益工部喜還鄉郡
作者：韓琦
朝代：宋

倦飛垂翼奈勞何，喜向南枝得舊窠。
三治故鄉前世少，一思遺履上恩多。
病魂醒處安閑枕，酒量衰來怯巨螺。
復聽雅音清聵耳，愛居誰辨九韶和。
次韻答文侍中寄示韓晉公村田歌舞圖顔魯公跋尾仍使題於後
作者：韓琦
朝代：宋

韓畫顔書世絕珠，鈴齋時足奉驩虞。
跋題應命誠羞澀，不是跳龍卧虎徒。
次韻答永興安撫文公
作者：韓琦
朝代：宋

建牙非稱冢司官，正是宸襟注意安。
即日太平歸輔翼，侍祠重陟岱宗壇。
次韻答渭帥王龍圖
作者：韓琦
朝代：宋

十年西北保疆垂，只恐非才誤委毗。
報國心誠雖慷慨，背時蹤跡極孤危。
欲求褒貶明千古，直把窮通託二儀。
多謝高篇遠相勞，召南風格本王基。
次韻答滑守梅龍圖重陽惠酒二闋·其一
作者：韓琦
朝代：宋

芳醇盈榼副風騷，慰我漳濱病擁旄。
把菊不同陶令喜，白衣人只送香醪。
次韻答滑守梅龍圖重陽惠酒二闋·其二
作者：韓琦
朝代：宋

滑醪清滿菊花巵，只欠新螯左手持。
欲報善隣將意厚，苦慚家釀带春醨。
次韻答滑州梅龍圖以詩酒見寄二首·其一
作者：韓琦
朝代：宋

對敵公如論酒兵，病夫雖劣敢先登。
如將壓境求詩戰，即豎降旗示不勝。
次韻答滑州梅龍圖以詩酒見寄二首·其二
作者：韓琦
朝代：宋

東郡何能抑上才，召書看即日邊來。
名醪價重詩篇好，㮰泛西園感遇杯。
次韻答滑州梅龍圖惠鼎州甘橘
作者：韓琦
朝代：宋

芳訊欣隨客鯉開，雅篇并付木奴來。
病翁逢酒唯憂過，更使湘包下滑杯。
次韻答王拱辰宣徽將交政惠詩
作者：韓琦
朝代：宋

適辭鄉邑入平川，春惱輕寒未禁煙。
金印此時交大府，銀袍當日接英躔。
清衷正渴攄賢藴，窳質前知在化甄。
衰病早期還舊里，不循公迹住三年。
次韻答王荀龍郎中旅次除夜
作者：韓琦
朝代：宋

故陰方向此宵窮，有客趨朝念禮容。
將獻未央稱賀酒，坐聽長樂欲明鐘。
恩回品彙滋榮近，賞及孤平信息濃。
早晚歸同鄉圃會，縱觀春色上危墉。
次韻答留臺春卿侍郎以加節見寄二首·其一
作者：韓琦
朝代：宋

一落粗官伍噲曹，清流甘分絕英髦。
建牙恩有丘山重，扞塞功無尺寸高。
許國壯心輕蹈死，殄戎豪氣入橫刀。
只期名遂扁舟去，掉臂江湖擲錦袍。
次韻答留臺春卿侍郎以加節見寄二首·其二
作者：韓琦
朝代：宋

洛下安然塞下勞，公持霜簡我持旄。
憂無虛日三垂重，閑入芳春萬事高。
病虎厭風摧漢節，卧龍慳雨澀吳刀。
遥知嘯傲煙霞外，肯把仙袍換戰袍。
次韻答留臺春卿集賢侍郎
作者：韓琦
朝代：宋

聞說西臺遂懇章，一何欽聳一何傷。
赤松世外誠先覺，白首兵間是不祥。
得失兩忘祛病術，利名相賊溺人鄉。
幾時微立疆垂效，去伴公閑亦道光。
次韻答留臺春卿集賢侍郎見寄
作者：韓琦
朝代：宋

十稔違談燕，區區混濁流。
經時無一信，度夕是三秋。
友會此難約，君恩尚未酬。
何人伴高興，洛棹與嵩樓。
次韻答相州張宗益工部
作者：韓琦
朝代：宋

處暗頻驚擲夜光，千金高價恨難償。
蟠桃入口知仙味，鈞奏醒魂認帝鄉。
辯解重圍思亹亹，戰逢强陣怯堂堂。
懷歸自是衰疲甚，不爲吾剛挫舊腸。
次韻答磁州王復都官
作者：韓琦
朝代：宋

本邦爲守獲隣封，民政雖殊道則同。
浹境歡然君有惠，一鄉榮甚我何功。
漸濡美化規模近，珍重高篇氣格雄。
德薄可能勝尹誦，穆如空自愧清風。
次韻答簽判沈唐太丞應祈雨足
作者：韓琦
朝代：宋

一雨滂沲過作霖，油雲隨禱極陰森。
微誠未必回天意，靈答潛知渴眾心。
瑞絕莫先惟在穀，價高難擬不論金。
朝來田畯更相賀，犁下侵淫二尺深。
次韻答致政宮保杜公
作者：韓琦
朝代：宋

無勞遷職此何名，只有慚羞敢自榮。
撫俗未能宣上意，治邊徒欲振天聲。
邱山莫副推恩重，銖兩唯憂效死輕。
高句不須期任舊，已求三載奏官成。
次韻答致政宮師張相公
作者：韓琦
朝代：宋

早謝樞衡貴，逍遥哂眾愚。
樂從黄卷得，游命赤松俱。
風雅樽前事，雲山世外娛。
何妨紫虛下，散髮伴樵蘇。
次韻答致政杜公以加節見寄
作者：韓琦
朝代：宋

西北連憂寄責深，十年回首失光陰。
丹心報國期輸盡，白日當天荷照臨。
賜鉞何勞誠靦面，扞邊雖久即甘心。
孤根只有衰危甚，不得終身被傅霖。
次韻答致政杜公以遷職惠詩
作者：韓琦
朝代：宋

滿歲窮邊喜未還，飛塵猶擬助高山。
一年願借雖慚寇，萬里思歸却笑班。
紫塞風煙長冷淡，赤松光景正安閑。
何時少奉揮金宴，免役勞魂夢寐間。
次韻答致政杜公小詩見戲
作者：韓琦
朝代：宋

塞上區區罄拙勤，回頭芳歲已三旬。
何須更殢中山酒，日日憂邊似醉人。
次韻答致政歐陽少師退居述懷二首·其一
作者：韓琦
朝代：宋

日跂高風謝世紛，只思移疾卧漳濆。
萬鐘糠粃常知慕，三徑蓬蒿欲自耘。
忠義心誠終老合，仙凡岐路此時分。
唯瞻天外冥鴻遠，會起卑飛及舊羣。
次韻答致政歐陽少師退居述懷二首·其二
作者：韓琦
朝代：宋

塵俗徒希勇退高，幾時投迹混耕樵。
神交不間川塗闊，直道難因老病消。
魏境民流河抹岸，潁湖春早柳縈橋。
相從誰挹浮邱袂，左在琴書酒滿瓢。
次韻答致政趙少卿
作者：韓琦
朝代：宋

登科常愧處盧前，敘齒於兄小十年。
鶴不乘軒猶自若，鴻誰能弋已安然。
山頭俗駕歸誠晚，湖外扁舟見獨先。
惟有大鈞公道在，方圓隨物舊同甄。
次韻答致政趙少師感懷
作者：韓琦
朝代：宋

羨公朝夕挹浮邱，應笑吾曹窘若囚。
塵外有誰攀逸駕，壺中何處著閑愁。
心休已得天真樂，身退猶存國事憂。
積善由來神所勞，坐膺全福不須求。
次韻答趙少師以南京永壽禪院主僧崇祐於新鐵鑄佛大殿後建堂寫真於其中
作者：韓琦
朝代：宋

懷德思人始繪容，不緣斯舉理難窮。
兔園何有安民迹，鷲嶺兼無護法功。
名姓不傳勳閣上，儀形徒入梵祠中。
願更此誤圖公像，公行宜居極樂宮。
次韻答運使楊畋舍人
作者：韓琦
朝代：宋

軺車勤按問，并部此先行。
糴重傷農業，年豐報力耕。
幾時蘇俗困，異日復民兵。
公策方經遠，提封可坐清。
次韻答陳龍圖述北第林泉之勝
作者：韓琦
朝代：宋

老顧菟裘欲退藏，一區營宅已過楊。
林泉不較爲生厚，名節猶希到死香。
麤葺蕭居忘湫隘，喜歸陶徑任荒凉。
賴逢素舊時相樂，同入無何嘯傲鄉。
次韻翁監再來館中
作者：韓琦
朝代：宋

歸老江湖久自盟，睡餘且復對空枰。
重來內閣人誰健，慣蹋天街馬不驚。
已喜劉歆分七略，尚傳韓愈誨諸生。
太平潤色須色等，應許吾兼吏隱名。
次韻謝宮師杜公惠詩慶富公爲代
作者：韓琦
朝代：宋

彥國賢推不世奇，兩諧交政辱公詩。
如褎事契誠多幸，欲並才名敢固辭。
疏傅退來光漢史，周公歸已靜淮夷。
須知病守榮非淺，日對鄉枌擁郡麾。
次韻酬子淵學士燈夕不出聞諸公繼有遊賞
作者：韓琦
朝代：宋

繁聲沉夕籟，香燭競春葩。
玉射樓前雪，雪驚陌上車。
月閑花院掩，風軟酒帘斜。
莫駐城南騎，遊人自有家。
次韻酬滑州梅龍圖惠詩
作者：韓琦
朝代：宋

自昔能詩者，如公敏思稀。
清風當世聳，大雅一時歸。
京輔方期治，天顔此暫違。
召棠隨有愛，庖刃不勞揮。
吟筆閑邀戰，隣邦動怯圍。
疲神支敗北，對景失芳菲。
無物酬明月，何心衒晝衣。
驚弦常跕跕，突陣正騑騑。
溪柳柔金幄，園花爛錦幃。
嬉遊成樂國，佳氣俯端闈。
郢曲高難和，荆棲近莫依。
流年傷阻闊，好夢接容輝。
不信降旗豎，猶勝走檄威。
可慚貂莫續，安敵虎而飛。
窘蹙圖更郡，奔逃始見機。
吾鄉雖甚美，無計戀柴扉。
次韻酬滑州梅龍圖惠酒
作者：韓琦
朝代：宋

久雨無書致睦隣，坦途非邈盡長津。
正憂吾里民災甚，敢覬公齋酒味醇。
得騁蛟龍方倚浪，未鋤稂莠已齊身。
太陽幾日披雲見，多少如葵仰望人。
歲旱晚雨
作者：韓琦
朝代：宋

慶曆丙戌夏，早氣蒸如焚。
行路盡嬰暍，居人猶中瘟。
墮鳥不收喙，游魚幾爛鱗。
絺綌亦難御，更值成雷蚊。
驕陽斷雨脈，焦熬逾五旬。
農塍坐耗裂，縱橫龜灼文。
眾目血坼眥，日睇西郊雲。
守臣卹民病，心亂千絲棼。
祈龍割舒雁，縱陰開北門。
古法久弗驗，羣祠益致勤。
徧走于境內，神兮若不聞。
或時得泛灑，濛濛才濕塵。
豐年望既絕，節候俄秋分。
忽爾降大澍，霄冥連日昏。
垂空狀戰戟，入霤疑傾盆。
田禾十九死，强漬枯槁根。
蕭稂賤易活，勢茂如逢春。
蛙黽渴易滿，泥躍嬉成羣。
濟物乃容易，應時何艱辛。
轍鮒骨已壞，徐激西江津。
谷黍霜已厚，始調鄒律溫。
天意執可問，對之空氣吞。
歲末省墳
作者：韓琦
朝代：宋

因趨先隴問耕桑，益見農家事可傷。
種麥未生遭土澇，鬻禾無價值錢荒。
陰風鼓怒資時旱，寒色催愁上夕陽。
里俗漫矜吾太守，不知何術致民康。
殘臘
作者：韓琦
朝代：宋

北土嚴凝氣候偏，臘殘池館愈蕭然。
長河冰塞多寒地，密雪雲繁三白天。
粧點瑶林連霧淞，沈埋茵草未羊眠。
但知催釀宜城醞，終見春芳次第妍。
水嬉
作者：韓琦
朝代：宋

巧匠矜能作水嬉，偶形千狀擬真爲。
機關自謂無知者，手足其如有見時。
鈞叟投竿魚自出，舞姬揮□□□□。
□□□□□□□，□□□□□□□。
永興寒食後池
作者：韓琦
朝代：宋

春意陰陰百五天，小池蕭索會僚賢。
孤芳映水花終淡，勁竹凌軒節自全。
一陣森嚴林勢合，萬魚跳落雨痕圓。
當筵暫弭憂邊慮，且伏詩魔駕酒船。
江西提點刑獄閻顒郎中挽辭一首
作者：韓琦
朝代：宋

昔忝中山帥，君時佐郡條。
協心圖治俗，同榜喜爲僚。
方卜門容駟，俄驚坐賦鴞。
新阡思一慟，西蜀奈迢遥。
洗竹
作者：韓琦
朝代：宋

當日曾移碧玉竿，繚坦交植競檀欒。
栽培盡力宜長盛，翦拂無人已半殘。
洗出煙姿還雅澹，削開龍影起幽蟠。
此君高節殊堪慕，賢者來須著意看。
浮醴亭會陳龍圖
作者：韓琦
朝代：宋

愛客筵當曲水開，肴觴交出任縈回。
歌聲直向梁間住，春色偏從洞裏來。
不繫舟虛誰觸忤，無機鷗近絕驚猜。
休論俛仰爲陳迹，且學山陰祓禊杯。
清明同上巳
作者：韓琦
朝代：宋

清明池館足遊人，祓禊風光共此辰。
晉俗浮觴存勝事，漢宮傳蠟寵隣臣。
若云荒政宜蕃樂，是使熙臺失眾春。
應候從來多甚雨，幾時膏澤慰斯民。
清明會壓沙寺
作者：韓琦
朝代：宋

時節清明府事閒，壓沙高會敞禪關。
妓歌沈席摧鶯舌，花影摇樽衒粉顔。
春色滿添膏澤後，人心和入醉遊間。
坐中尤覺風來好，白雪飛香混博山。
清明獲鹿道中
作者：韓琦
朝代：宋

尺雪征塗已倦行，那堪寂寞過清明。
農居近古鞦韆野，縣堞成虛睥睨平。
只見靚粧矜節服，更無閑地匝春耕。
山川寓目皆形勝，可惜虛屯百萬兵。
清明興慶池上
作者：韓琦
朝代：宋

連日陰岑此日晴，池頭風物稱清明。
萬鱗潛養雲頭坼，一鑑新開水面平。
兩兩鳧鷖波上沒，憧憧車馬柳間行。
嘉賓須惜難并會，莫厭芳樽冷淡傾。
漫天嶺
作者：韓琦
朝代：宋

欲使行人直過難，倚江凌漢任盤盤。
紆回到頂終須下，如此天高甚處漫。
澠池道中
作者：韓琦
朝代：宋

渡澗登坡直幾重，嶺頭初日上曈曨。
野花紅紫連官道，露裛清香散曉風。
燈夕遇雪席上
作者：韓琦
朝代：宋

此夕仙花降羯陀，萬燈光裏雪花和。
天心要足良農望，人世常多好事魔。
雲際未應成霢霂，風前疑欲助婆娑。
陰晴況是民俱樂，無奈嘉賓惜醉何。
燒煤戲成
作者：韓琦
朝代：宋

無臭含天德，資貧乃地珍。
羣陰徒肆暴，萬室自融春。
豐黍輕鄒律，歌襦陋蜀民。
何妨灰棄道，仁政不同秦。
牡丹二首·其一
作者：韓琦
朝代：宋

真是羣芳主，羣芳更孰過。
豔新知品少，開晚得春多。
幾日瑶姬夢，平生金縷歌。
寒邊今幸活，風雨莫相魔。
牡丹二首·其二
作者：韓琦
朝代：宋

青帝恩偏壓眾芳，獨將奇色寵花王。
已推天下無雙豔，更占人間第一香。
欲比世終難類取，待開心始覺春長。
不教四季呈妖麗，造化如何是主張。
牡丹初芽爲鴉啄之感而成詠
作者：韓琦
朝代：宋

牡丹經雨發香芽，滿地新紅因餓鴉。
利嘴可能傷國豔，只教春色入凡花。
狎鷗亭
作者：韓琦
朝代：宋

亭壓東池復壞基，園林須喜主人歸。
憩棠猶茂應存愛，植柳堪驚僅過圍。
魚泳藻間諳物性，月沈波底發禪機。
羣鷗只在輕舟畔，知我無心自不飛。
狎鷗亭同賞牡丹
作者：韓琦
朝代：宋

東亭嘗種廣陵花，美艷新增出舊芽。
小魏風標高洛品，大喬流徙得孫家。
丹砂纈妙深難染，白玉冠危瑩絕瑕。
肯與姚黄爲近侍，亦須稱后始無差。
狎鷗亭同賞芍藥
作者：韓琦
朝代：宋

家園經賞復官園，芍藥多名兩共妍。
醉白堂前淮海豔，狎鷗亭下鳳麟天。
樓粧瑞玉千層密，冠縷真金半尺圓。
不鬭詩豪開酒戶，是將傾國欲輕捐。
獅子柳
作者：韓琦
朝代：宋

柳出狻猊首，天然癭贅高。
楓瘤嗤鬼伏，松幹讓龍豪。
根聳伸獰爪，絲輕被毳毛。
三眠漢宮樹，人狀可同褒。
王礪寺丞河南知錄
作者：韓琦
朝代：宋

西都爲掾促征輪，南浦分携碧草春。
卿寺試才方命秩，天衢飛步已逢辰。
洛濱修禊浮觴散，水際看花第品新。
櫻酪有期誰其薦，曲江應記並遊人。
瓊花
作者：韓琦
朝代：宋

維揚一株花，四海無同類。
年年后土祠，獨比瓊瑶貴。
中含散水芳，外團蝴蝶戲。
酴醾不見香，芍藥慚多媚。
扶踈翠蓋圓，散亂真珠綴。
不從眾格繁，自守幽姿粹。
嘗聞好事家，欲移京轂地。
既違孤潔情，終誤栽培意。
洛陽紅牡丹，適時名轉異。
新榮託舊枝，萬狀呈妖麗。
天工借顔色，深淡隨人智。
三春愛賞時，車馬喧如市。
草木稟賦殊，得失豈輕議。
我來首見花，對花聊自醉。
甲午中秋夜不見月
作者：韓琦
朝代：宋

中秋待月高樓上，浮雲妬明逞頑黑。
姮娥積貯一歲光，欲放天下不可得。
今夕實繫天下望，未必舉世罹遮塞。
歡明慼暗一時偏，人不咎天雲所職。
吾問雲兮爾無心，胡爲動與人相賊。
歲旱不能含雨來，翻於此夜濃如墨。
吾欲獨仗倚天劔，上决重陰走姦慝。
空中奪出黄金盤，萬宇澄然同一色。
甲午冬閱
作者：韓琦
朝代：宋

練士當時閱，臨高共一觀。
勢憑朝氣銳，令入曉霜寒。
事重三軍國，形存八陣灘。
燒烘旗幟動，雷吼鼓鼙乾。
畫守誰能犯，循環莫見端。
赴谿驅稚子，飄石走驚湍。
彈壓提封靜，周旋四野寬。
機深天地秘，知少古今難。
寨巧花齊出，營新月未圓。
全師充國慎，堅卧亞夫安。
鵝鸛行雖卷，貔貅伎要殫。
撒韁馳鐵騎，疊箭取銀盤。
避槊身藏鐙，揚塵足掛鞍。
弩飛三刃劍，砲擲百星丸。
鐃管喧歸隊，肴觴足犒餐。
父兄人自衛，鳧藻眾胥歡。
有志銘燕石，無勞誤漢壇。
壯心徒內激，神武正勝殘。
甲寅上元
作者：韓琦
朝代：宋

元夕雖荒欲罷難，羣情宜向此時看。
官緣歲歉思從約，俗樂春遊肯自安。
風引香塵人不斷，月和殘雪夜方寒。
誰知病守憂民意，歌舞樽前是强歡。
甲寅中秋對月二首·其一
作者：韓琦
朝代：宋

七寶成輪上海東，他圓爭與此時同。
須知一夜清光別，爲得三秋正色中。
唐曲聽回雲作駕，鄴園游盛蓋飛鴻。
古人只恨音塵闊，對賞樽樽願一空。
甲寅中秋對月二首·其二
作者：韓琦
朝代：宋

中秋侵夕啟賓罍，共看長空一鑑開。
四坐雪霜清耳目，萬家崑閬倚樓臺。
波凉桂子從天落，陰極潮頭半海來。
正好抽毫競高唱，當筵人勝仲宣才。
甲寅燈夕會浄明寺
作者：韓琦
朝代：宋

元夕山樓撤舊層，荒年人必減歡朋。
聊趨浄宇莊嚴地，一看通衢自在燈。
慰俗不專樽俎適，開愁宜有管絃能。
歌筵列把新詩代，環視應饒士女憎。
甲寅重九
作者：韓琦
朝代：宋

勉同風俗燕重陽，可惜良辰值歲荒。
南畝流民方塞路，東籬嘉菊漫浮觴。
雖無絃管追遊樂，賴有山川氣象强。
自笑當筵陶靖節，幾時歸去傲羲皇。
甲辰冬雨
作者：韓琦
朝代：宋

凜氣回輕燠，凉飚絕怒號。
飛霙難自拆，細雨反如繅。
惠澤非常降，祥編想共襃。
民閻清歲癘，農畝得春膏。
天意雖滂洽，人心尚鬰陶。
未逢銀甕出，不見玉樓高。
酒興來差淺，詩情病少豪。
曾看紛似絮，舉白待風騷。
甲辰景靈宿齋謝雨
作者：韓琦
朝代：宋

邃寂敞仙扃，心齋物外清。
滂沲今應禱，肸蠁此通誠。
月殿栖真境，風梧醒睡聲。
如何謝靈貺，至道本難名。
留崔公孺國博
作者：韓琦
朝代：宋

虛亭還喜叩禪詮，頓覺襟懷鄙吝捐。
陶暑屢開河朔飲，聚星看別潁川賢。
我縻東府成衰叟，君向西湖即洞天。
且緩歸期時一笑，及瓜趨闕動三年。
留題相州王珫推官園亭
作者：韓琦
朝代：宋

王氏名園枕子城，主人方壯便遺榮。
栽花直欲春長在，愛客誰尤囊盡傾。
萬景併歸閑日月，一身常寄小蓬瀛。
吾居甚邇還空鎖，不退堪爲達士輕。
病中喜雪
作者：韓琦
朝代：宋

天地久閉塞，氣和方一開。
花從無象出，澤藴太虛來。
慶可萬區浹，豐宜百瑞魁。
病襟雖麤釋，歡意阻賓罍。
病中望雪
作者：韓琦
朝代：宋

日日顛風喧病枕，曾無片雲飛虛空。
方嗟大疾被囚縛，敢請上帝前民豐。
人囑衰翁略外事，心存眾瘼能寬中。
紛紛盈尺諒旦夕，和霽迎得春融融。
病鶴貽劉易
作者：韓琦
朝代：宋

塵寰病思苦，仙府歸魂勞。
禿翼敗風霰，卑棲掩蓬蒿。
池圃擯時玩，雞鳧豈吾曹。
誰知牢落心，萬里孤雲高。
癸丑七夕會北第
作者：韓琦
朝代：宋

荒居聊足奉賓娛，隘甚難希玉椀呼。
秋候俯新零白露，仙期還喜望黄姑。
雲間誰識橋橫鵲，庭際方欣網掛蛛。
天與性靈元自拙，却求星媛可回無。
癸丑再題康樂園
作者：韓琦
朝代：宋

曾拓名園壯鄴中，本思行樂興民同。
人安日見嬉遊盛，歲久誰知治葺功。
幾席病春臺榭雨，一軒忘暑芰荷風。
三來欲伴羣心適，勉强樽前作醉公。
癸丑初拜先墳
作者：韓琦
朝代：宋

晝錦三來治鄴城，古人無似此翁榮。
首過先隴心還慰，一見家山眼自明。
釃酒故廬延父老，駐車平野問農耕。
便思解綬從田叟，報國慙雖萬死輕。
癸丑燈夕
作者：韓琦
朝代：宋

爭放紅蕖燎紫沈，勝遊誰肯惜千金。
人和更有笙歌助，酒美應無巷陌深。
化國光陰方甚永，洞天風物不難尋。
如何可致吾民樂，長似熙熙此夜心。
癸卯喜雪
作者：韓琦
朝代：宋

一夜陰雲匝四溟，朝來嘉雪灑寰瀛。
因風絮起先春媚，剪水花飛到地輕。
天際定迷瓊蕊屑，世間今有玉樓成。
應時何止銷民疹，直壓胡沙萬里清。
登大安寺閣
作者：韓琦
朝代：宋

岧嶢飛閣聳晴空，此過層梯第幾重。
四野風煙籠勝地，半天金碧護真容。
浮圖逼檻抽雙笋，埤堄排雲矗萬峰。
數刻飄然霄漢上，直疑超界脫塵蹤。
登崔園城上亭
作者：韓琦
朝代：宋

危榭厭頹基，登臨事可悽。
邱墟唐殿左，禾黍漢宮西。
臺古疑藏劍，峯遥不見圭。
山川難盡識，賴有舊圖携。
登廣教院閣
作者：韓琦
朝代：宋

岑寂禪扉啟晝關，公餘爲會一開顔。
高臺面壘包平野，老柏參天礙遠山。
花去春叢蝴蝶亂，雨勻朝圃桔槹閑。
徘徊軒檻何時下，直待前枝倦鵲還。
登抱螺臺
作者：韓琦
朝代：宋

壞圃蕭踈有廢臺，登高留客此徘徊。
幾年埋沒荒榛滿，今日崔巍宴席開。
一境山川俱入眼，重陽風物盡宜杯。
坐中不勸猶當醉，菊蕊浮香似撥醅。
登望宸閣
作者：韓琦
朝代：宋

危閣輕裘陟望宸，欲逃蒸暑若憂焚。
清風自越兼金貴，真境都無數仞分。
歸渚水禽明似雪，擾空沙燕鬧如蚊。
憑軒眷闕羈魂斷，亂逐南飛送雨雲。
登永濟驛樓
作者：韓琦
朝代：宋

遠煙芳草媚斜陽，蕭索郵亭一望長。
盡日倚欄還獨下，綠楊風軟杏花香。
登西大悲閣
作者：韓琦
朝代：宋

藹藹西藍閣，煩襟一望開。
山川歸盛德，姦傑委塵埃。
城迥雲連堞，烽閑草蔽臺。
誰知太守意，不爲納凉來。
登金銅門
作者：韓琦
朝代：宋

當暑思來坐北軒，俯看形勝在簷前。
樓臺突兀陵高木，城堞縈回際遠天。
萬室正虞多暍者，一身慚獨御泠然。
歊煩盡滌無心下，欲帳輕綃徹夜眠。
百井路山桃盛開
作者：韓琦
朝代：宋

漫嶺夭桃樹，無人亦自開。
雲霞深隱洞，錦繡遠成堆。
生意驚樵斧，芳情謝宴杯。
莫迷行客路，不似武陵回。
皇子誕慶五言十二韻
作者：韓琦
朝代：宋

聖統垂千祀，天仁覆萬方。
思賢詠場藿，興儉緝帷囊。
寬法均疏網，憂民甚納隍。
畫衣期不犯，行葦見無傷。
列廟靈潛佑，高穹意默彰。
故教生嗣晚，欲示卜年長。
帝夢前推吉，郊禖此報祥。
協辰初告望，紀節正迎商。
和氣城銅律，休符集畫堂。
清飚來美應，瑞旭薦榮光。
九縣歡聲沸，三都惠澤滂。
非才塵近掖，援筆頌無疆。
盛暑思接榮歸之游寄相守張工部
作者：韓琦
朝代：宋

伏暑如何散鬰陶，榮歸陪賞望空勞。
紅芳照檻蓮千頰，綠蔭環波柳萬條。
趨第小車誰競挽，見山新址日增高。
遥知賢守多娛地，詩筆雖豪酒未豪。
眾春園
作者：韓琦
朝代：宋

中山雄北邊，地得要害扼。
烽警昔未徹，民日困兵革。
一從無事來，歷祀且半百。
戈矛既錢鎛，比屋遂仁宅。
人生亦自勞，營業鮮暇隙。
誠哉百日勤，固願一日適。
爲政本人情，三代所不易。
漢吏稱循良，在宣布恩澤。
茲吾治廢園，大揭眾春額。
庶乎時節遊，使見太平迹。
園中何所有，風物難具籍。
方塘百畝餘，遥派逗寒碧。
虛亭跨彩橋，孤嶼聳幽石。
環堤柳萬株，無時張翠帟。
移得江南天，不覺萬里隔。
芳林灼灼花，次第錦繡坼。
三春爛熳時，爲民開宴席。
觀者如堵牆，士女雜城陌。
野態得天真，靚粧非俗格。
惟意任所如，去來何絡繹。
多歡知有今，勝致駭非昔。
如登老氏臺，懷抱罔不釋。
既以休吾民，又足奉嘉客。
清暑暨凉秋，池景尤可惜。
紅蕖四照香，風送入絺綌。
乘興命輕舟，縱賞緩撐刺。
芳餌須鱠資，綠房欣手摘。
就飲圓荷中，一當數大白。
時見羣鷗飛，驚此紅袖拍。
獻酬如未快，申令喜相搦。
或見大敵怯，便可遺巾幗。
酣戰方氣振，俄景忽晡夕。
人笑山公歸，酩酊倒巾幘。
誰知酩酊心，自有制勝策。
睢陽五老圖
作者：韓琦
朝代：宋

治道剛明老始閑，禮義曾著一朝冠。
觀農省歲知民瘼，退寇安邦建夏桓。
法駕六龍親善御，吟遊五老薄時寒。
清名邁古今人慕，稷契餘風後學看。
硤石道中
作者：韓琦
朝代：宋

氣爽風清八月天，雨餘秋色自蕭然。
正當崤澠難行路，得見田疇大有年。
叢薄遠青供極望，霽雲低白半危巔。
河橋咫尺鄉程便，病質雖疲喜强前。